Kooti ya ssemateeka etandika leero okutaputa emisango 43 – kuliko ogw’okugoba omubaka Francis Zzaake – CBS FM\nKooti ya ssemateeka etandika leero okutaputa emisango 43 – kuliko ogw’okugoba omubaka Francis Zzaake\nOmubaka Francis Zzaake\nEmisango 43 gyegigenda okutandika okuwulirwa olunaku lwa leero mu Kkooti etaputa ssemateeka.\nEmisango gino gyaloopwa okuva mu mwaka gwa 2017 okutuusa 2022, ng’abaagiroopa bagala kubataputira ensonga ezenjawulo.\nAbamu ku balamuzi abagenda okuwulira emisango gino kuliko; amyuka Sabalamuzi Richard Buteera, Stephen Musota, Irene Mulyagonja, Muzamiru Kibedi, Monica Mugenyi ne Catherine Bamugemereire.\nEgimu ku misango egigenda okuwulirwa kwekuli ogw’omubaka wa municipaali ye Mityana Francis Zaake, mwawakanyiza ekya parliament okumugoba ku bwa Commissioner ng’emulanga okukozesa omutimbagano nalengezza sipiika wa parliament Anita Among.\nOmusango omulala gwe gw’eyali omulamuzi wa kkooti ensukkulumu Prof. George Wilson Kanyeihamba awakanyizza enteekateeka ya president Yoweri Tibuhaburwa Museveni okukola ennongosereza okugaana abavunaanibwa emisango gya nnaggomola okweyimirirwa.\nOmusango omulala gwegwaloopwa ebibiina byobwannakyewa nga biwakanya obumu ku buwaayiro mu tteeka lya Computer Misuse Act, obukugira omuntu okwogera ku mulala, nga bagamba nti bumenya akawaayiro ka semateeka akawa ebbeetu ly’okwogera kwotadde emisango emirala mingi.


Bukedde Online - UCU ne KIU balwana kuva mu kibinja kya University League\n‘Bobi teyeewandiisanga kuvuganya ku bwapulezidenti’...\nAkwana abawala n'ababba poliisi emuggalidde...\nLEERO KU LWOKUSATU\nKIU – UCU\nNGA Uganda Christian University(UCU) bannantameggwa ba liigi ya yunivasite omwaka oguwedde baakamegga IUIU mu maka gaabwe e Mukono, leero(Lwakusatu) balumbye Kampala International University(KIU) e Nsambya mu miti.\nBano sizoni gye bakyasembyeyo okusisinkana(2017) tewali yafuna buwanguzi ku munne. Baali mu kibinja kimu nga newankubadde KIU teyava mu kibinja naye yaggya akabonero e Mukono (1-1) ate e Nsambya (0-0).\nJimmy Kintu atendeka UCU agamba nti omupiira gugenda kuba muzibu nnyo naddala mu kiseera kino nga ttiimu emu yokka y’eva mu kibinja era n’agukwasa Katonda asalewo ebinaaguvaamu.\n“Amazima guno omupiira Mukama y’amanyi ebinaaguvaamu,tugenda kunona buwanguzi naye nga nkimanyi tegugenda kuba mwangu,” Kintu bwe yategeezezza.\nJeff Akabwai atendeka KIU agattako ng’awera, “Mbadde musambi wa yunivasite liigi okuva ng’etandikawo mu 2012, ate kati mwe ntendeka,mmanyi buli mutendesi n’obukodyo bwe, ate bwe kituuka ku Kintu oyo ye mutegeera bulungi, guno ng’enda kuguwanguza bumanyirivu bwange mu liigi ate n’omukisa gw’awaka.”\nHannington Ampirwe owa UCU ne Briton Asiimwe owa KIU babuusibwa buusibwa okuzannya ogwa leero olw’obuvune.\nTtiimu zombi zeekanya obubonero(3) ku ntikko y’ekibinja B wabula UCU esinzaako enjawulo ya ggoolo emu\nCity Oilers ewangudde liigi y'ensero omulundi ogwokutaano\nKIU bukya luba nga lwa mmindi etimpudde City Oilers\nEngeri Corona gye yakutte aba Watoto...\nOMU ku baakulemberamu abaana ba Watoto okugenda e Bungereza ye yasooka okulaga obubonero bwa Corona. Gwe baasoose...


Bukedde Online - Abasawo b'ekinnansi abawaba abalwadde eddagala effu balabuddwa\nAbatuuze babalemesezza okusimula abafu-Kkeesi...\nDr Atwine ng'ayogerera mu lukiiko lw'abasawo b'ekinnansi\nDR ATWINE atabukidde abasawo b’ekinnansi abawa abalwadde eddagala eritali ku mutindo ne bamulaajaanira abayambe ku bbago ly’etteeka lyabwe libayambeko okugoba abasawo b'ebiccupuli abasadaaka abaana.\nAbatabuzi be ddagala ly'ekinnansi okwetooloola eggwanga basisinkanye e Buyijja mu Mpigi okukubaganya ebirowooza ku bbago ly'eteeka lyabwe eribalungamya ku nzijanjaba yaabwe ne balaajanira Dr Dianah Atwine abayambe ku bafere abasusse okubatulugunya nga bagamba nti baatumiddwa maka g’obwa pulezidenti bawandiike abasawo b'ekinnansi bonna ng'ate\ntebalina bukugu bwonna.\nBasabye Gavumenti eyongere ku bibonerezo ebiweebwa abasawo bekinnansi abafera abantu ne bababbako obutitimbe bw'ensimbi nga tebalina kye babakoledde gattako abasadaaka abaana kikendeezeko ku bikolwa bino.\nOmukugu w’ekitongole ky'ebyobulamu mu nsi yonna (WHO) Dr Joseph Mwoga asuubizza nti ekitongole kino kyakukwatagana n'abasawo b'eddagala ly'ekinnansi bakolere wamu okusobola okutumbula ebyobulamu n'okuzuula eddagala lyobutonde bwensi kyokka n'abasaba okwongera okukuuma obutonde mwe bagya eddagala lyabwe.\nDr Atwine atabukidde abasawo b'ekinnansi abawa abalwadde eddagala eritatuukana na mutindo n’abacaafu nabawa amagezi okwongera ku mutindo gweddagala lyabwe nokulongoosa ebifo mwebakolera era nabasaba n’okwongera okunonyereza ku ddagala lyebaba bazudde oba nga teririna bulabe bulala (Side effects) ku muntu gwebaba baliwadde ekiyinza okuviirako okufuna endwadde endala\nOmukazi eyattiddwa bba n’amuziika mu nju aziikuddwaayo


Bukedde Online - Muninkini wa Kaweesi ayagala kulaba Museveni yekka\nMuninkini wa Kaweesi ayagala kulaba Museveni yekka\nOmubaka Kalwanga bamutabukidde ku by’ekkomo...\nCHRISTINE Mbabazi eyali muninkini wa Kaweesi ayagala asisinkane Pulezidenti Museveni amubuulire by’amanyi kubanga ye muntu yekka kati gwe yeesiga. Ensonga z’omwogezi wa poliisi AIGP Andrew Felix Kaweesi eyakubwa amasasi emisana ttuku, n’attibwa; zabbulukukidde mu mukazi Mbabazi. Abaserikale mu kitongole ekikessi ekya ISO katono bakubagane ne poliisi mu maka g’omukazi ono e Lungujja mu Lubaga wiiki ewedde.\nAba ISO bamaze omwezi gumu nga bakuumira Mbabazi mu nnyumba ye gye yaakagula mu Ssendawula Zooni olw’obujulizi bwe bagamba bw’alina ku batta Kaweesi. Kyokka poliisi yabadde ezze ng’egamba erina okununula omukazi eyabadde alaajana ng’awakanya okumusibira mu nnyumba. Mu kiseera kino Mbabazi ali mu mikono gy’abajaasi abava mu ggye erikuuma Pulezidenti (SFC) eriduumirwa Col. Don Nabasa era yasabye bamuwe omukisa asisinkane Museveni kubanga ye muntu yekka kati gwe yeesiga mu bya Kaweesi.\nMBABAZI AYAGALA MUSEVENI YEKKA\nMbabazi mu bubaka obwakwatiddwa ku maloboozi agagobererwa ebifaananyi (vidiyo) n’abusindika ng’akozesa essimu; yasoose kusiima Pulezidenti olw’okumusindikira abaserikale okuva mu ggye erimukuuma era nti okuva lwe bajja ku Lwokutaano lwa wiiki ewedde, kati alabawo ku kalembereza.\nAba SFC bwe baayingirawo, baagobawo poliisi ne ISO era kati be bakuuma omukazi wabula olumu bamukkiriza okufuluma ng’alina w’agenda. Wiiki eno omukazi abadde atera okugenda ku kalwaliro ka Dr. Nelson Mutyaba e Mutundwe era obukuumi nga babunyweza nnyo buli lw’aba agendayo. Mbabazi agamba nti yakosebwa mu bbanga ly’amaze nga baamusibira mu maka ge. Mu bubaka buno Mbabazi alina w’atuuka n’akaaba nga bw’akkaatiriza nti; “Omusaayi gwa Kaweesi teguyinza kukala ne gusaanirawo ddala ng’abaamutta ensi tebategedde!” Yagambye nti wadde aba ISO bagezaako okukimussaako nti yali mu lukwe olwatta Kaweesi, wabula enkwatagana gye yalina ne Afande yali ya maanyi nnyo nga tayinza kukkiriza kantu konna kabi kumutuukako.\nWakati mu maziga agattako nti: Kaweesi nnamwagala nnyo; nnamwagala kubanga yandabirira…yandabirira nnyo! Yalina “care” (okubudaabuda) era talinva ku mutima. Yali musajja mulungi, ng’alina omutima omulungi era omusaayi gwe gujja kukaaba okutuusa ng’amazima gavuddeyo.\nMu bubaka buno agamba nti omuntu yekka kati gw’alinamu essuubi ye Pulezidenti Museveni era ayagala aweebwe omukisa amusisinkane amubuulire by’amanyi era amuyitiremu n’embeera gy’ayitamu okuva Kaweesi lwe yattibwa okutuusa leero n’okunyigirizibwa kwasanze mu bitongole ebikuumaddembe ebinoonyereza ku batta Kaweesi.\nEkitongole kya ISO ekikulirwa Col. Frank Bagyenda Kaka mu bye baakuhhaanya balaga nti, Mbabazi yali mu lukwe era yaweebwa ensimbi obukadde 200 ze yakozesa okugula ennyumba gy’alimu kati.\nNti yayingiza ddereeva wa Kaweesi mu lukwe ng’amuwudiisizza nti teyali waakuttibwa era ne bw’anaaba akwatiddwa, omunene mu poliisi eyali ayagala Kaweesi attibwe, yali waakumuyamba okumuggya mu misango; olwo Geoffrey Mambewa agabane ssente. Mambewa nti yalina okussaako amataala ng’atuuse awali abatemu okubakakasa nti, Kaweesi mw’ali era n’emmotoka yalina okugisiba amangu eyimirire mu kkubo, abatemu batte Kaweesi nga teyeerwanyeeko.\nObubonero obwo bwombi we battira Kaweesi bwaliwo. Bino byonna Mbabazi abyegaana era ye by’amanyi ayagala abitegeeze Museveni yekka kati gw’alinamu essuubi.\nCol. Don Nabasa\nEyali muninkini wa Kaweesi akwasizza abaserikale ba ISO


Bukedde Online - Musaayimuto Nalwanga bw'ayimba ku muka kitaawe tolemwa kukwata ku ttama\nOmusika atabuse ne nnyina lwa ttaka\nAbasuubuzi boogedde bwe bakoseddwa okulonda\nMusaayimuto Nalwanga bw'ayimba ku muka kitaawe tolemwa kukwata ku ttama\nOmuyimbi Cindy azinye ayawuza n'amiza abasajja amangota\nNsekaaseka nnyo naye nnyiiga mangu n'okuku...\nNalwanga asoma mu ssomero lya Sunrise e Mpererwe nga muwala wa Ronald Lule ne Sarah Baluka abatuuze b’e Nansana Kyebando oluyimba alutuumye “Step mother” mw’alombojjera ennaku muka kitaawe gy’amuyisaamu awaka.\nOmuyimbi omuto Nalwanga\nBYA RONALD MUGENYI\nANITAH Shanah Nalwanga, 9, ayimbye ng’alombojja engeri abakazi ababeera mu maka gye bakijjanyamu abaana ba baggya baabwe.\nAgamba nti by’ayimbako byamubuulirwa munne bwe basoma n’amulaga okubonaabona kw’ayitamu ne muka kitaawe.\n“Nnina mukwano gwange gwe nsoma naye eyaηηambanga nti tebaamuwanga byakulya ne ssente z’okuwuga n’ez’okulambula.\nAwaka baamukozesanga emirimu mingi emizibu omuli okwoza engoye za muka kitaawe ne baganda be ate bwe zitaatukulanga ng’alina okuziddamu nga bamuwereekerezaako empi n’ebivumo.\nEbiseera ebisinga abeera munakuwavu ku ssomero ng’oluusi amanyi n’okukaaba yekka nga tewali amukubye. Nagezangako okumubuuza ky’abadde ng’agamba nti abeera yeeraliikirira muka kitaawe.\nLumu yajja ku ssomero nga twakava mu luwummula n’ekifaananyi kya maama we omutuufu ne mmubuuza nnannyini kifaananyi.\nYaηηamba nti yabadde agenze ewa jjajjaawe mu luwummula, n’akimuwa n’amugamba nti oyo ye yali maama wo omutuufu naye yafa ng’akuzaala.\nBambi bino byonna yabyogera bw’akaaba,’’ Nalwanga bwe yagambye. Nalwanga y’omu ku baayimba mu kivvulu kya Toto ekyali e Lugogo omwaka oguwedde ekyategekebwa Vision Group nga kumpi buli muntu omukulu eyaliwo yasigala yeesooza ku ky’abakazi ababonyaabonya abaana b’abaggya baabwe.\nNalwanga agamba nti bwe yabitegeeza bazadde be ng’ayagala bayambe ku mukwano gwe okukwata omukazi amukijjanya bamutwale ku poliisi kwe kumutegeeza nti omwana abeera ne ‘Step Mother’ ne bawunzika nga bagamba nti bafukamire bamusabire Katonda ajja kumuyamba.\nAgamba nti wano we waava ekirowoozo ky’okuwandiika oluyimba nga kitaawe bw’amuyamba era baalutuuma Step Mother. Nalwanga agamba nti ayagala kusoma mateeka ng’akuze afuuke omulamuzi ate asigale ng’ayimba.\nNalwanga (wakati) ng’atudde ne gwe yakozesa ng’omuzimu gwa nnyina (ku kkono) ne Martha gw’ayimbako nga muka kitaawe amukijjanya.\nKitaawe, Ronald Lule agamba nti naye yeewuunya muwala we okuyimba n’okubeera n’ebirowoozo by’ekintu ekikulu okuva nga wa myaka etaano.\nAgamba nti awandiise ne yeeyimbira ennyimba endala okuli Happy era bamuyambako okutumbula ekitone kye ate nga bafuba okumwagazisa okusoma ku ssomero.\nEbimu ku bitundu mu luyimba lwa Nalwanga\nMunnange ndi mu buzibu\nKuba maama anzaala yanfaako\nBino bye mbonaabona ssandibirabye\nssinga maama waali\nYii step mother wange nedda, naawe\nKendeezaako ku ngeri gy’ompisaamu\nEmirimu gy’onkozesa si gya siyizi yange\nGgomesi z’onjozesa ate bwe zitatukula\nOkwo ssaako okunfumbisa emmere\nNga buli lwe mba ngezaako okukugamba\nnti nnina ‘homework’\nGgwe maama n’okuba.\nStep mother kimanye maama gy’ali\nby’okola byonna abiraba\nEra tajja kuwummula mirembe nga\nYii maama oluusi ndaba omuzimu\nNga ndi mu bulumi naye bwe ngezaako\nokwogera naawe nga tonziramu\nMaama vvaayo onziruukirire naye nfa\nMuka ssebo antulugunya ekisukkiridde,\nNze ηηenda okukula mu baana\nbonna nga ssirabye ku mukwano gwa\nWabula okutulugunyizibwanga ekiro\nNga n’okusoma muka kitange akunnyiyizza.\nKiggala abalaze ttaaci mu misinde\nAfande, nze ebya madaamu Tticca okutta omwana wange sibimanyi\nWalagi wa Paasika amukanudde\nEtteeka ly'okuleka mmita 200 ku mbalama liziimuddwa abatema emiti n'abalima ebinazi\nAba NEMA basazizzaamu ebyapa 17,000\nOmusika atabuse ne nnyina l...\nWAABADDEWO akasattiro ku kyalo Kabuuza e Matugga mu Ggombolola y’e Gombe mu disitulikiti y’e Wakiso, abaana b’omugenzi...\nAbasuubuzi boogedde bwe bak...\nABASUUBUZI b’omu Kampala abeegattira mu bibiina ebyenjawulo beekokkola embeera ey’ebyobufuzi eriwo naddala ebyokulonda...


Nnali Nneeyongera Kwonooneka | Bayibuli Ekyusa Obulamu bw’Abantu\nOMUTWE OGULI KUNGULU Ebyeraliikiriza Biri Buli Wamu!\nOMUTWE OGULI KUNGULU Okweraliikirira eby’Enfuna\nOMUTWE OGULI KUNGULU Okweraliikirira Ebizibu by’Amaka\nOMUTWE OGULI KUNGULU Okweraliikirira Akabi\nBAYIBULI EKYUSA OBULAMU BW'ABANTU Nnali Nneeyongera Kwonooneka\nDdala Tusobola Okusanyusa Katonda?\nOmunaala gw'Omukuumi | Jjulaayi 2015\nBISOME MU Afrikaans Albanian Amharic Armenian Aymara Bislama Bulgarian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Drehu Dutch Efik English Estonian Fijian Finnish French Ga Garifuna Georgian German Greek Greenlandic Guarani Gun Haitian Creole Hausa Hebrew Hiligaynon Hiri Motu Hmong (White) Hungarian Igbo Iloko Indonesian Isoko Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangal Kwanyama Latvian Lingala Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Mambwe-Lungu Maya Moore Myanmar Ndebele Ndonga Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swedish Tagalog Tatar Thai Tigrinya Tiv Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Wallisian Wolaita Xhosa Yoruba Zande Zapotec (Isthmus) Zulu\nNnali Nneeyongera Kwonooneka\nByayogerwa Stephen Mcdowell\nEBYAFAAYO: YALI MUKAMBWE\nNnakulira mu kibuga Los Angeles, mu ssaza lya California mu Amerika, mu kitundu ekyalimu abayaaye bangi abaakozesanga ebiragalalagala. Twazaalibwa abaana mukaaga, era nze ow’okubiri.\nMaama yafuba okutukuza nga twagala nnyo Katonda. Naye bwe nnatuuka mu myaka egy’obuvubuka, nnatandika okwenyigira mu bikolwa ebibi. Ku Ssande nnayimbanga mu kkanisa, kyokka mu nnaku endala nnabeeranga ku bubaga, nnakozesanga ebiragalalagala, era nneenyigiranga mu bikolwa eby’obugwenyufu.\nNnali nsunguwala mangu nga ndi mukambwe. Bwe nnabanga nnwana, ekintu kyonna ekyambanga okumpi kye nnakozesanga okukuba omuntu. Bye nnayiganga mu kkanisa tebyannyamba. Nnateranga okugamba nti, “Okuwoolera eggwanga kwa Mukama—era ayitira mu nze!” Bwe nnali mu siniya ng’emyaka gya 1960 ginaatera okuggwaako, nnatwalirizibwa endowooza z’abo abaali mu kibiina ky’eby’obufuzi ekyali kiyitibwa Black Panthers, ekyali kirwanirira ennyo eddembe ly’abantu. Nneegatta ku kibiina ky’abayizi abaali balwanirira eddembe ly’abantu. Emirundi mingi twekalakaasanga, era ku buli mulundi essomero lyaggalwangawo okumala akaseera.\nMuli nnali mpulira ng’okwekalakaasa tekumala. N’olwekyo, nnatandika okwenyigira mu bikolwa eby’obusosoze. Ng’ekyokulabirako, emirundi egimu nze ne mikwano gyange twagendanga mu kibanda kya firimu ne tulaba firimu eziraga engeri abaddu abaddugavu gye baabonyaabonyezebwangamu mu Amerika. Obusungu bwatukwatanga ne tukuba abavubuka abazungu abaabanga bazze mu kibanda kya firimu. Oluvannyuma twanoonyanga abazungu abalala nabo tubakube.\nMu myaka egy’obutiini, nze ne baganda bange tewenyigiranga mu bikolwa eby’obukambwe bingi, era poliisi yatukwatanga. Omu ku bato bange yali mu kibinja ky’abayaaye ekyali kimanyiddwa ennyo, era nange nnabeegattako. Nnali nneeyongera kwonooneka.\nOmu ku mikwano gyange bazadde be baali Bajulirwa ba Yakuwa. Baŋŋamba okugendako gye basabira, ne nzikiriza. Nnakirabirawo nti Abajulirwa ba Yakuwa bantu ba njawulo nnyo. Buli omu yalina Bayibuli era yabikkulanga ebyawandiikibwa ebyabanga bisomebwa. N’abaana baabanga ebintu ebitonotono bye bayigiriza! Kyansanyusa nnyo okukimanya nti erinnya lya Katonda ye Yakuwa, era n’okuwulira nga likozesebwa. (Zabbuli 83:18) Wadde nga mu kibiina mwalimu abantu ab’amawanga ag’enjawulo, temwalimu busosoze.\nWadde nga nnagendanga mu nkuŋŋaana z’Abajulirwa ba Yakuwa, mu kusooka nnali saagala banjigirize Bayibuli. Lumu bwe nnali mu nkuŋŋaana z’Abajulirwa ba Yakuwa, abamu ku mikwano gyange baagenda mu kivvulu. Nga bali eyo, baakuba omuvubuka ne bamutta olw’okuba yali agaanye okubawa jaketi ye. Olunaku olwaddako, beewaana olw’okutta omuvubuka oyo. Ne bwe baatwalibwa mu kooti okuwozesebwa, baali balowooza nti ekyo kye baali bakoze si kibi. Abasinga obungi ku bo baasalirwa gwa kusibwa mayisa. Kyali kirungi nti saagenda nabo ekiro ekyo. Nnasalawo okukyusa obulamu bwange ne ntandika okuyiga Bayibuli.\nOlw’okuba nnali mmaze ekiseera kiwanvu nga ndaba obusosoze mu mawanga, bye nnalaba mu Bajulirwa ba Yakuwa byanneewuunyisa nnyo. Ng’ekyokulabirako, Omujulirwa wa Yakuwa omuzungu bwe yali agenda mu nsi endala, abaana be yabaleka mu maka g’abaddugavu. Ate era waliwo abazungu abaatwala omuvubuka omuddugavu mu maka gaabwe olw’okuba yali talina wa kubeera. Nnakakasa nti Abajulirwa ba Yakuwa bakolera ku bigambo ebiri mu Yokaana 13:35 awagamba nti: “Ku kino bonna kwe bajja okutegeerera nti muli bayigirizwa bange—bwe munaayagalananga.” Nnakiraba nti be Bakristaayo ab’amazima.\nBwe nnatandika okuyiga Bayibuli, nnakiraba nti nnina okukyusa endowooza yange. Nnalina okufuna endowooza empya nsobole okubeera omuntu ow’emirembe obulamu bwange bwonna. (Abaruumi 12:2) Mpolampola nnakola enkyukakyuka, era mu Jjanwali 1974 nnabatizibwa ne nfuuka Omujulirwa wa Yakuwa.\nNnalina okufuna endowooza empya nsobole okubeera omuntu ow’emirembe obulamu bwange bwonna\nWadde nga nnali mbatiziddwa, nnalina okweyongera okufuga obusungu. Ng’ekyokulabirako, lumu bwe nnali mbuulira nnyumba ku nnyumba, nnagoba omubbi eyali yaakava okubba leediyo y’omu mmotoka yange. Bwe yalaba nga nnaatera okumukwata, yagisuula ne yeeyongerayo. Bwe nnanyumizaako abo be nnali mbuulira nabo engeri gye nnali ngobyemu omubbi, omu ku bo eyali aweereza ng’omukadde mu kibiina yambuuza nti, “Stephen, kiki kye wandikoze ng’okutte omubbi oyo?” Nnafumiitiriza ku kibuuzo ekyo era nnakiraba nti nnina okufuba okuba ow’emirembe.\nMu Okitobba 1974, nnayingira obuweereza obw’ekiseera kyonna, kwe kugamba nga mmala essaawa 100 buli mwezi nga njigiriza abantu Bayibuli. Nga wayiseewo akaseera, nnafuna enkizo ey’okuweereza nga nnakyewa ku kitebe ekikulu eky’Abajulirwa ba Yakuwa ekiri mu Brooklyn, mu ssaza lya New York. Mu 1978, nnaddayo mu kibuga Los Angeles okulabirira maama kubanga yali alwadde. Nga wayiseewo emyaka ebiri, nnawasa omukyala ayitibwa Aarhonda era mmwagala nnyo. Yannyamba nnyo mu kulabirira maama okutuusa maama lwe yafa. Oluvannyuma lw’ekiseera, nze ne Aarhonda twagenda mu Ssomero lya Gireyaadi era bwe twamaliriza emisomo twasindikibwa okuweerereza mu Panama, gye tukyaweerereza ng’abaminsani.\nOkuva lwe nnabatizibwa, nfunye okusoomoozebwa okutali kumu okwandindeetedde okusunguwala. Naye kati omuntu bw’ansoomooza mmuviira buviizi oba nkola kyonna ekisoboka okusigala nga ndi mukkakkamu. Abantu bangi nga mw’otwalidde ne mukyala wange, banneebaza olw’engeri gye nkuttemu embeera ezo. Ate oba nange kinneewuunyisa okuba nti nsobola okwefuga! Enkyukyuka ezo saazikola mu maanyi gange, wabula ziraga nti Bayibuli erina amaanyi okukyusa abantu.—Abebbulaniya 4:12.\nBayibuli ennyambye okuba n’ekigendererwa mu bulamu era n’okuba ow’emirembe. Sikyakuba bantu, wabula mbayamba okuba n’enkolagana ennungi ne Katonda. Nnatuuka n’okuyigiriza Bayibuli oyo eyali omulabe wange nga tukyali mu ssomero! Bwe yamala okubatizibwa, twasulanga mu nnyumba y’emu okumala ekiseera. N’okutuusa leero, tukyali ba mukwano nnyo. Nze ne mukyala wange twakayamba abantu abasukka mu 80 okuyiga Bayibuli ne bafuuka Abajulirwa ba Yakuwa.\nNdi musanyufu nnyo olw’okuba Yakuwa annyambye okuba n’obulamu obw’amakulu era obw’essanyu, era n’okuba omu ku baweereza be ab’amazima.\nObulalmu Bulina Kigendererwa Ki?\nWali weebuuzizzaako nti, ‘Obulamu bulina kigendererwa ki?’ Soma omanye engeri Bayibuli gy’eddamu ekibuuzo ekyo.\nJjulaayi 2015 | Engeri y’Okwaŋŋanga Ebikweraliikiriza\nOMUNAALA GW'OMUKUUMI Jjulaayi 2015 | Engeri y’Okwaŋŋanga Ebikweraliikiriza


BISOME MU Afrikaans Albanian Amharic Armenian Aymara Azerbaijani Azerbaijani (Cyrillic) Batak (Toba) Bicol Bulgarian Cambodian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Dutch Efik English Estonian Ewe Finnish French Ga Garifuna Georgian German Greek Greenlandic Guarani Gun Haitian Creole Hausa Hebrew Hiligaynon Hiri Motu Hmong (White) Hungarian Iban Icelandic Igbo Iloko Indonesian Isoko Italian Japanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Latvian Lingala Lithuanian Lucholi Luganda Lunda Lunyankore Luo Luswayiri Luswayiri (Congo) Luvale Luwalabu Macedonian Malagasy Malay Maltese Mam Mambwe-Lungu Maya Mazatec (Huautla) Mixe Mongolian Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Quichua (Imbabura) Romanian Russian Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swedish Tagalog Tahitian Tatar Thai Tigrinya Tiv Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Vietnamese Wayuunaiki Wolaita Xhosa Yoruba Zande Zapotec (Isthmus) Zulu\nAbajulirwa ba Yakuwa tumanyiddwa nnyo olw’omulimu gw’okubuulira abantu buli wamu. Naye obadde okimanyi nti tulina n’enteekateeka ey’okuyigiriza abantu Bayibuli mu nsi yonna?\nMu 2014, Abajulirwa ba Yakuwa abasukka mu 8,000,000 mu nsi 240, baayigirizanga Bayibuli abantu abakunukkiriza 9,500,000 buli mwezi. * Mu butuufu, omuwendo gw’abantu be tuyigiriza Bayibuli gusinga omuwendo gw’abantu abali mu nsi ez’enjawulo 140!\nOkusobola okukola obulungi omulimu guno, buli mwaka Abajulirwa ba Yakuwa bakuba mu kyapa Bayibuli, ebitabo, magazini, n’ebintu ebirala ebyetaagisa ebiwerera ddala kumpi akawumbi kamu n’ekitundu mu nnimi nga 700! Ebitabo bino biyamba abantu okuyigirizibwa Bayibuli mu lulimi lwe baba baagadde.\n“Bwe nnali ku ssomero nnali sinyumirwa kusoma, naye okuyiga Bayibuli kwanyumira nnyo. Ate n’ebintu bye nnayiga byambudabuuda nnyo!”—Katlego, South Africa.\n“Okuyigirizibwa Bayibuli kyannyamba okufuna eby’okuddamu mu bibuuzo bye nnali nneebuuza n’ebirala bingi.”—Bertha, Mexico.\n“Banjigiririzanga mu maka gange era mu kiseera kye nnali njagala. Ekyo kyansanyusa nnyo!”—Eziquiel, Brazil.\n“Nnayiganga okumala eddakiika 15 oba 30, ate ebiseera ebimu twamalanga ekiseera kiwanvuko, okusinziira ku biseera bye nnabanga nabyo.”—Viniana, Australia.\n“Banjigiririzanga bwereere. Ekyo kyanneewuunyisa nnyo!”—Aimé, Benin.\n“Eyali anjigiriza Bayibuli yali wa kisa nnyo era nga mugumiikiriza. Twafuuka ba mukwano nnyo.”—Karen, Northern Ireland.\n“Abantu bangi bayiga Bayibuli naye ne batafuuka Bajulirwa ba Yakuwa.”—Denton, Bungereza.\nEBIBUUZO EBIKWATA KU NTEEKATEEKA EY’OKUYIGIRIZIBWA BAYIBULI ABANTU BYE BATERA OKUBUUZA\nTufunayo ensonga ezitali zimu ezikwata ku Bayibuli, ne twekenneenya ebyawandiikibwa ebizoogerako. Ng’ekyokulabirako, Bayibuli eddamu ebibuuzo nga bino: Katonda y’ani? Alina ngeri ki? Alina erinnya? Abeera wa? Tusobola okuba n’enkolagana ey’oku lusegere naye? Ekitera okuba ekizibu kwe kumanya wa ebyawandiikibwa ebiddamu ebibuuzo ng’ebyo we biri mu Bayibuli.\nOkusobola okuyamba bantu okufuna eby’okuddamu, tutera okukozesa akatabo ak’empapula 224, akalina omutwe Kiki Ddala Baibuli Ky’Eyigiriza? * Akatabo kano kaategekebwa okuyamba abantu okutegeera enjigiriza za Bayibuli ezisookerwako. Kalimu essuula ezoogera ku Katonda, ku Yesu Kristo, ku kubonaabona, ku kuzuukira, ku kusaba, ne ku nsonga endala nnyingi.\nOmuntu ayigirizibwa ddi era wa?\nTuyigiriza abantu mu kiseera n’ekifo kye baagala.\nMumala essaawa mmeka nga muyigiriza omuntu?\nAbantu bangi basalawo okuyigirizibwa okumala essaawa ng’emu buli wiiki. Naye ebiseera bye tumala nga tuyigiriza abantu byawukana. Tusobola okukyusakyusaamu okusinziira ku nteekateeka yo. Abamu bayigirizibwa okumala eddakiika 10 oba 15 buli wiiki.\nOmuntu asasula ssente mmeka okuyigirizibwa Bayibuli?\nOkuyigirizibwa Bayibuli kwa bwereere, n’ebitabo bye tukozesa bya bwereere. Kino kikwatagana n’ekiragiro Yesu kye yawa abayigirizwa be ekigamba nti: “Mwaweebwa buwa, nammwe muwenga buwa.”—Matayo 10:8.\nOmuntu amala bbanga lyenkana wa ng’ayigirizibwa Bayibuli?\nTusobola okuyigiriza omuntu okumala ebbanga lyonna ly’ayagala. Akatabo Kiki Ddala Baibuli Ky’Eyigiriza? kalimu essuula 19. Osobola okuyigirizibwa essuula zonna oba ezimu ku zo okusinziira ku biseera by’oba nabyo.\nBwe mmala okuyigirizibwa mba nnina okufuuka Omujulirwa wa Yakuwa?\nNedda. Buli muntu wa ddembe okwesalirawo ky’anaakkiririzaamu. Naye omuntu bw’ayigirizibwa Bayibuli aba asobola okusalawo obulungi.\nNnyinza ntya okumanya ebisingawo?\nOmukutu gwaffe ogwa Intaneeti jw.org guliko obubaka obukwata ku nzikiriza z’Abajulirwa ba Yakuwa n’ebyo bye bakola.\nNnyinza ntya okusaba okuyigirizibwa Bayibuli?\nJjuzaamu akakonge akali ku mukutu gwaffe www.jw.org/lg.\nGenda Abajulirwa ba Yakuwa we bakuŋŋaanira.\n^ lup. 4 Tuyigiriza abantu kinnoomu oba abantu abatonotono nga bali wamu.\n^ lup. 9 Kaakubibwa Abajulirwa ba Yakuwa. Kopi z’akatabo kano ezikubiddwa zisukka mu bukadde 230 mu nnimi ezisukka 260.\nAB’OMU MAKA BAGANYULWA\n“Mukyala wange bwe yatandika okuyiga Bayibuli, yakola enkyukakyuka ez’amaanyi era amaka gaffe geeyongera okubaamu essanyu. Olw’okuba nnali njagala okumanya bye yali ayiga, nange nnatandika okuyiga. Bye nnayiga byannyamba okukyusa enneeyisa yange. Okuyiga Bayibuli kyayamba amaka gaffe okuba obumu.”—Eziquiel.\n“Bwe nnatandika okuyiga Bayibuli, nnalekera awo okukozesa ebiragalalagala n’okunywa omwenge omungi, era nnayiga okufuga obusungu. Kati ennyumba yange nnyonjo era buli kimu kitegeke bulungi. Njagala nnyo ab’omu maka gange era nkola ebibasanyusa. Ndi musanyufu nnyo.”—Karen.\n“Abantu abamu banvumiriranga olw’okuyiga Bayibuli. Naye omwami wange yampagira ng’agamba nti: ‘Sijja kuwuliriza ebyo abalala bye boogera kubanga nkiraba nti okoze enkyukakyuka ennungi. Weeyongere okukola ekyo ky’okola.’ Amaka gaffe kati masanyufu nnyo!”—Viniana.\nAmagezi ageesigamiziddwa ku Bayibuli gayambye abasajja n’abakazi bukadde na bukadde okufuna essanyu mu maka gaabwe.


Zekkaliya 4 | Bayibuli ey'Oku Mukutu Gwaffe Ogwa Intaneeti | New World Translation\nOkwolesebwa 5: Ekikondo ky’ettaala n’emiti gy’emizeyituuni ebiri (1-14)\nTebibaawo lwa maanyi wabula lwa mwoyo gwange (6)\nTonyooma lunaku lwa ntandikwa ntono (10)\n4 Malayika eyali ayogera nange n’akomawo n’anzuukusa ng’azuukusa omuntu ali mu tulo. 2 Awo n’aŋŋamba nti: “Kiki ky’olaba?” Ne mmuddamu nti: “Ndaba ekikondo ky’ettaala nga kyonna kya zzaabu,+ era nga waggulu kiriko ekibya. Kiriko n’ettaala musanvu,+ era ettaala ezo eziri waggulu ku kyo zirina enseke musanvu. 3 Okumpi nakyo waliwo emiti gy’emizeyituuni ebiri.+ Ogumu guli ku mukono ogwa ddyo ogw’ekibya, ate omulala guli ku mukono ogwa kkono.” 4 Awo ne ŋŋamba malayika eyali ayogera nange nti: “Mukama wange, ebintu bino bitegeeza ki?” 5 Malayika eyali ayogera nange n’ambuuza nti: “Ddala tomanyi bintu ebyo kye bitegeeza?” Ne mmuddamu nti: “Simanyi, mukama wange.” 6 Awo n’aŋŋamba nti: “Bw’ati Yakuwa bw’agambye Zerubbaberi, ‘“Amagye oba amaanyi+ si bye bijja okusobozesa ebintu bino okubaawo, wabula omwoyo gwange,”+ Yakuwa ow’eggye bw’agamba. 7 Weeyita ki ggwe olusozi oluwanvu? Ojja kufuuka museetwe+ mu maaso ga Zerubbaberi.+ Ajja kuleeta ejjinja ery’oku ntikko, era bajja kulikubira emizira nga bagamba nti: “Nga ddungi! Nga ddungi!”’” 8 Era Yakuwa n’aŋŋamba nti: 9 “Emikono gya Zerubbaberi gye gizimbye omusingi gw’ennyumba eno+ era gye gijja okugimaliriza.+ Era mulimanya nti Yakuwa ow’eggye y’antumye gye muli. 10 Ani anyoomye olunaku olw’entandikwa entono?*+ Balisanyuka era baliraba bbirigi* mu mukono gwa Zerubbaberi. Amaaso gano omusanvu ge maaso ga Yakuwa agatunulatunula mu nsi yonna.”+ 11 Awo ne mmubuuza nti: “Emiti gy’emizeyituuni gino ebiri egiri ku mukono gw’ekikondo ky’ettaala ogwa ddyo n’ogwa kkono gitegeeza ki?”+ 12 Era ne mmubuuza nti: “Obutabi obubiri* obw’emizeyituuni obufuka amafuta aga langi eya kacungwa nga gayita mu nseke ebbiri eza zzaabu butegeeza ki?” 13 N’ambuuza nti: “Tomanyi bintu ebyo kye bitegeeza?” Ne mmuddamu nti: “Simanyi, mukama wange.” 14 Awo n’aŋŋamba nti: “Ebintu ebyo bitegeeza abaafukibwako amafuta ababiri abayimiridde okumpi ne Mukama w’ensi yonna.”+\n^ Oba, “olw’ebintu ebitono?”\n^ Obut., “ejjinja.”\n^ Kwe kugamba, obutabi bw’omuti obujjudde ebibala.


Yesu Kristo—Amaanyi ga Katonda | Ogw’Okusoma\nKristo—Amaanyi ga Katonda\n“Kristo maanyi ga Katonda.”—1 KOL. 1:24.\nYesu bwe yafuula amazzi omwenge ku mbaga, kyalaga ki?\nKiki ekyaleetera Yesu okukola ekyamagero ekyogerwako mu Matayo 14:14-21?\nYesu bwe yakkakkanya omuyaga ogw’amaanyi kyalaga ki?\n1. Lwaki Pawulo yagamba nti “Kristo maanyi ga Katonda”?\nYAKUWA yayoleka amaanyi ge ag’ekitalo ng’ayitira mu Yesu Kristo. Enjiri ennya zoogera ku bimu ku byamagero Kristo bye yakola ebisobola okunyweza okukkiriza kwaffe. Kirabika Yesu yakola n’ebyamagero ebirala bingi. (Mat. 9:35; Luk. 9:11) Mu butuufu, amaanyi ga Katonda geeyolekera mu Yesu. Eyo ye nsonga lwaki omutume Pawulo yagamba nti: “Kristo maanyi ga Katonda.” (1 Kol. 1:24) Naye ebyamagero Yesu bye yakola bitukwatako bitya?\n2. Kiki kye tuyinza okuyigira ku byamagero Yesu bye yakola?\n2 Omutume Peetero yagamba nti Yesu yakola ebyamagero, oba ‘ebikolwa eby’amaanyi.’ (Bik. 2:22) Ebikolwa eby’amaanyi Yesu bye yakola ng’ali ku nsi biraga ebintu eby’ekitalo by’ajja okukola mu bufuzi bwe. Mu butuufu, bisonga ku byamagero by’ajja okukola mu nsi ya Katonda empya ku kigero eky’ensi yonna! Ebyamagero ebyo era bituyamba okutegeera obulungi engeri za Yesu n’eza Kitaawe. Kati ka tulabeyo ebimu ku byamagero Yesu bye yakola era tulabe n’engeri gye biyinza okukwata ku bulamu bwaffe mu kiseera kino ne mu kiseera eky’omu maaso.\nEKYAMAGERO EKITUYIGIRIZA OKUBA ABAGABI\n3. (a) Kiki ekyaviirako Yesu okukola ekyamagero kye ekyasooka? (b) Ekyo Yesu kye yakola e Kaana kiraga kitya nti alina omwoyo omugabi?\n3 Bwe yali ku mbaga e Kaana mu Ggaliraaya, Yesu yakola ekyamagero kye ekyasooka. Abantu abaali ku mbaga eyo bayinza okuba nga baali bangi okusinga abo abaali basuubirwa. Naye ka kibe ki ekyaliwo, omwenge gwali guweddewo. Mu abo abaali ku mbaga eyo mwe mwali Maliyamu, maama wa Yesu. Okumala emyaka mingi, Maliyamu ateekwa okuba nga yali afumiitiriza ku ebyo byonna obunnabbi bye bwali bwogera ku mwana we, gwe yali amanyi obulungi nti “Mwana w’Oyo Ali Waggulu Ennyo.” (Luk. 1:30-32; 2:52) Kyandiba nti Maliyamu muli yali akkiriza nti Yesu yalina amaanyi agaali gatannaba kweyoleka? Ekyo tetukimanyi, naye kye tumanyi kiri nti Maliyamu ne Yesu bwe baali e Kaana, baakwatirwa ekisa abagole abo era nga tebaagala abagole abo baswale mu maaso g’abagenyi baabwe. Yesu yali akimanyi nti kikulu okusembeza abagenyi. Bwe kityo yafuula lita z’amazzi nga 380 “omwenge omulungi.” (Soma Yokaana 2:3, 6-11.) Yesu kyali kimukakatako okukola ekyamagero ekyo? Nedda. Yesu yakola ekyamagero ekyo olw’okuba yali afaayo ku bantu era ng’akoppa Kitaawe mu kwoleka omwoyo omugabi.\n4, 5. (a) Ekyamagero Yesu kye yasooka okukola kituyigiriza ki? (b) Ekyamagero Yesu kye yakolera e Kaana kiraga ki ekinaabaawo mu biseera eby’omu maaso?\n4 Omwenge Yesu gwe yakola mu ngeri ey’ekyamagero gwali mulungi era nga mungi, nga gumala bulungi bonna abaaliwo. Ekyamagero ekyo kituyigiriza ki? Kituyigiriza nti Yesu ne Kitaawe si bakodo n’akamu. Era kituyigiriza nti bafaayo nnyo ku nneewulira z’abantu. Ekyamagero ekyo kiraga nti Yakuwa ajja kukozesa amaanyi ge mu nsi empya okugabula ekijjulo eri “amawanga gonna” ag’oku nsi.—Soma Isaaya 25:6.\n5 Kirowoozeeko! Mu kiseera ekitali kya wala, Yakuwa ajja kukola ku byetaago bya buli muntu. Buli omu ajja kuba n’emmere emumala n’aw’okusula awalungi. Mu butuufu, bwe tulowooza ku bintu ebirungi ennyo Yakuwa by’agenda okutukolera, kituleetera essanyu lingi.\nTusobola okukoppa Yesu mu kwoleka omwoyo omugabi nga tuwaayo ebiseera byaffe okuyamba abalala (Laba akatundu 6)\n6. Yesu yakozesanga atya amaanyi ge, era tuyinza tutya okumukoppa?\n6 Omulyolyomi bwe yakema Yesu okufuula amayinja emmere, Yesu yagaana okukozesa amaanyi ge okwefunira ebyo ye by’ayagala. (Mat. 4:2-4) Kyokka Yesu yakozesanga amaanyi ge okukola ku byetaago by’abalala. Tuyinza tutya okumukoppa? Yesu yakubiriza abaweereza ba Katonda okuba ‘abagabi.’ (Luk. 6:38) Tusobola okwoleka omwoyo omugabi nga tuyita abalala okujja mu maka gaffe tuliireko wamu nabo emmere oba tugabaneko wamu nabo ebintu eby’omwoyo. Era tuyinza okwoleka omwoyo omugabi nga tuwaayo ebiseera byaffe oluvannyuma lw’enkuŋŋaana, okuyamba abo abali mu bwetaavu, gamba ng’okuwuliriza ow’oluganda nga yeegezaamu mu mboozi ye. Ate era tuyinza okuyamba abo abeetaaga okulongoosa mu ngeri gye babuuliramu. Tusobola okukoppa Yesu mu kwoleka omwoyo omugabi nga tuyamba abalala mu by’omubiri ne mu by’omwoyo.\n‘BONNA BAALYA NE BAKKUTA’\n7. Kiki ekijja okweyongera okubaawo ng’ensi ya Sitaani ekyagenda mu maaso?\n7 Okuva edda n’edda wabaddengawo abantu abaavu. Yakuwa yagamba Abaisiraeri nti bulijjo wandibaddewo abantu abaavu mu nsi. (Ma. 15:11) Nga wayiseewo ebyasa by’emyaka bingi, Yesu naye yagamba nti: “Abaavu mubeera nabo bulijjo.” (Mat. 26:11) Naye ddala Yesu yali ategeeza nti obwavu tebuliggwaawo ku nsi? Nedda. Yali alaga nti ng’ensi ya Sitaani eno embi ekyagenda mu maaso wajja kubangawo abantu abaavu. N’olwekyo, kituzzaamu nnyo amaanyi okukimanya nti ebyamagero Yesu bye yakola byali bisonga ku biseera eby’omu maaso ebirungi ebigenda okubaawo ng’Obwakabaka bwa Katonda bufuga, abantu bonna lwe bajja okuba nga balina eby’okulya bingi, nga balya ne bakkuta.\n8, 9. (a) Kiki ekyaleetera Yesu okukola ekyamagero n’aliisa enkumi n’enkumi z’abantu? (b) Kiki ekisinga okukukwatako bw’olowooza ku kyamagero ekyo?\n8 Omuwandiisi wa Zabbuli yayogera bw’ati ku Yakuwa: “Oyanjuluza engalo zo, n’okkusa buli kintu kiramu bye kyagala.” (Zab. 145:16) Okufaananako Kitaawe, ‘Kristo, amaanyi ga Katonda,’ emirundi mingi yayanjuluzanga engalo ze n’awa abayigirizwa be bye beetaaga. Ekyo teyakikola lwa kwagala kubalaga bulazi nti alina amaanyi. Yakikola olw’okuba yali afaayo ku balala. Lowooza ku ebyo ebiri mu Matayo 14:14-21. (Soma.) Ekibiina ky’abantu abaali bavudde mu bibuga baagoberera Yesu nga batambuza bigere. (Mat. 14:13) Obudde bwe bwawungeera, abayigirizwa baatandika okweraliikirira nti abantu abo enjala yali ebaluma nnyo. Bwe kityo, baasaba Yesu asiibule abantu bagende mu bubuga beegulire eby’okulya. Kiki Yesu kye yakola?\n9 Ng’akozesa emigaati ettaano n’eby’ennyanja bibiri, Yesu yaliisa abasajja 5,000, nga tobaliddeeko bakazi na baana! Lwaki Yesu yakola ekyamagero ekyo? Yakikola olw’okuba yali ayagala nnyo abantu era ng’afaayo ku byetaago byabwe. Mu butuufu, Yesu yawa abantu emmere nnyingi ne kiba nti ‘bonna baalya ne bakkuta.’ Emmere eyo yandiwadde abantu abo amaanyi ge baali beetaaga okusobola okutambula eŋŋendo empanvu okuddayo ewaabwe. (Luk. 9:10-17) Emmere eyasigalawo yajjuza ebisero 12 biramba!\n10. Kiki ekinaatera okutuuka ku bwavu?\n10 Olw’okuba gavumenti z’abantu zijjudde abantu ab’omululu era abeefaako bokka, abantu bangi basigadde nga baavu. Mu butuufu, n’abamu ku bakkiriza bannaffe, emmere gye bafuna ebabeezaawo bubeeza naye ‘tebakkusa.’ Naye ekiseera kinaatera okutuuka abantu abawulize babeere mu nsi erimu obwenkanya era omutali bwavu. Singa walina obusobozi, tewandikoze ku byetaago bya buli muntu? Yakuwa ye Katonda Omuyinza w’Ebintu Byonna. Alina obusobozi okukola ku byetaago by’abantu bonna era ekyo ayagala nnyo okukikola. Mu butuufu, asuubizza nti mu kiseera ekitali kya wala agenda kuleeta obuweerero!—Soma Zabbuli 72:16.\n11. Lwaki oli mukakafu nti Kristo anaatera okukozesa amaanyi ge ku kigero ky’ensi yonna, era ekyo kikukubiriza kukola ki?\n11 Mu myaka esatu n’ekitundu Yesu gye yamala ku nsi ng’abuulira, ekitundu kye yakoleramu ebyamagero kyali kitono ddala. (Mat. 15:24) Naye mu kiseera ekitali kya wala Yesu ajja kufuga ensi yonna. (Zab. 72:8) Ebyamagero Yesu bye yakola biraga nti alina obusobozi okutuyamba era nti ekyo ayagala nnyo okukikola. Wadde nga ffe tetusobola kukola byamagero, tusobola okukozesa ebiseera byaffe n’amaanyi gaffe okubuulira abalala ku ebyo ebiri mu Kigambo kya Katonda. Obunnabbi bwa Bayibuli bulaga nti ebiseera eby’omu maaso bigenda kuba birungi nnyo. Okuva bwe kiri nti ekyo ffe Abajulirwa ba Yakuwa tukimanyi, tekyandituleetedde okuwulira nti tulina ebbanja okuyamba n’abalala okukimanya? (Bar. 1:14, 15) Okufumiitiriza ku nsonga eyo kijja kutukubiriza okubuulira abalala amawulire amalungi agakwata ku Bwakabaka bwa Katonda.—Zab. 45:1; 49:3.\nBALINA OBUYINZA KU MAANYI G’OBUTONDE\n12. Lwaki tuli bakakafu nti Yesu ategeera bulungi ensi n’ebintu ebigiriko?\n12 Katonda bwe yali atonda ensi n’ebintu byonna ebigiriko, yali wamu n’Omwana we eyazaalibwa omu yekka, era omwana we yakola ng’omukozi we omukugu. (Nge. 8:22, 30, 31; Bak. 1:15-17) N’olwekyo, Yesu ategeera bulungi ensi n’ebyo byonna ebigiriko. Era amanyi engeri y’okugabanyaamu ebintu ebiri ku nsi mu ngeri ennungi era ey’obwenkanya.\nKiki ekikusanyusa bw’olowooza ku ngeri Yesu gye yakozesaamu amaanyi ge okukola ebyamagero? (Laba akatundu 13, 14)\n13, 14. Waayo ekyokulabirako ekiraga nti Yesu alina obuyinza ku maanyi g’obutonde.\n13 Bwe yali ku nsi, Yesu yakiraga nti ge “maanyi ga Katonda” ng’ayoleka obuyinza ku maanyi g’obutonde. Lowooza ku ekyo Yesu kye yakola nga wazzeewo omuyaga ogwali gutadde obulamu bw’abayigirizwa be mu kabi. (Soma Makko 4:37-39.) Omwekenneenya wa Bayibuli omu yagamba nti ekigambo ky’Oluyonaani ekyavvuunulwa “omuyaga” mu Makko 4:37 kikozesebwa ku muyaga ogujja nga waliwo ebire ebikutte, kikunta ow’amaanyi, ng’eggulu libwatuka, era ng’enkuba etonnya nnyo. Oluvannyuma lw’omuyaga ng’ogwo, buli kimu kiba kyonooneddwa.\n14 Lowooza ku mbeera eno: Amayengo gakuba eryato era nga n’amazzi galiyiikamu. Wadde ng’omuyaga gukunta nnyo era ng’eryato lisuukundibwa nnyo, Yesu yeebase olw’okuba akooye nnyo. Abayigirizwa be beeraliikirira nnyo era bamuzuukusa ne bamugamba nti: “Tunaatera okusaanawo!” (Mat. 8:25) Yesu azuukuka n’alagira omuyaga n’ennyanja nti: “Sirika! Teeka!” (Mak. 4:39) Kiki ekiddirira? Omuyaga gukkakkana era ‘ennyanja n’eteeka.’ Nga Yesu ayoleka amaanyi ag’ekitalo!\n15. Katonda Omuyinza w’Ebintu Byonna yakyoleka atya nti alina obuyinza ku maanyi g’obutonde?\n15 Okuva bwe kiri nti Yakuwa, Katonda Omuyinza w’Ebintu Byonna ye nsibuko y’amaanyi Yesu g’alina, kyeyoleka lwatu nti Yakuwa alina obuyinza ku maanyi g’obutonde. Lowooza ku byokulabirako bino. Amataba bwe gaali tegannajja, Yakuwa yagamba nti: ‘Oluvannyuma lw’ennaku musanvu, nditonnyesa enkuba ku nsi ennaku amakumi ana emisana n’ekiro.’ (Lub. 7:4) Era Okuva 14:21, wagamba nti: “Mukama n’asindika ennyanja n’omuyaga ogw’amaanyi ogw’ebuvanjuba.” Ate era Yona 1:4, wagamba nti: “Mukama n’asindika empewo ennyingi ku nnyanja, omuyaga omungi ne guba ku nnyanja ekyombo ne kyagala okumenyeka.” Nga kituzzaamu nnyo amaanyi okukimanya nti Yakuwa alina obuyinza ku maanyi g’obutonde. Mu butuufu, ensi ejja kuba nnungi nnyo mu biseera eby’omu maaso.\n16. Lwaki kituzzaamu nnyo amaanyi okukimanya nti Omutonzi waffe n’Omwana we balina obuyinza ku maanyi g’obutonde?\n16 Nga kituzzaamu nnyo amaanyi okukimanya nti Omutonzi waffe n’omukozi we omukugu balina amaanyi mangi nnyo. Bwe banaatandika okuddukanya ebintu ku nsi mu bujjuvu mu Bufuzi bwa Kristo obw’Emyaka Olukumi, abantu bonna bajja kuba n’obukuumi obwa nnamaddala. Mu nsi empya, tejja kubaayo butyabaga, gamba nga ssunami, musisi, n’ensozi eziwandula omuliro. Nga kitusanyusa nnyo okulowooza ku kiseera obutyabaga lwe bunaaba nga tebukyakosa bantu wadde okubaviirako okufa, kubanga “weema ya Katonda [ejja kuba] wamu n’abantu”! (Kub. 21:3, 4) Tuli bakakafu nti Yakuwa ajja kuwa Yesu obuyinza ku maanyi g’obutonde mu kiseera ky’Obufuzi bwa Kristo obw’Emyaka Olukumi.\nKOPPA KATONDA NE KRISTO KATI\n17. Tuyinza tutya okukoppa Yakuwa ne Yesu?\n17 Kya lwatu nti, obutafaananako Yakuwa ne Yesu, ffe tetusobola kuziyiza butyabaga kubaawo. Wadde kiri kityo, tulina kye tusobola okukolawo. Tusobola okukolera ku bigambo ebiri mu Engero 3:27. (Soma.) Bakkiriza bannaffe bwe bafuna ebizibu, tusobola okubabudaabuda n’okubayamba mu by’omubiri ne mu by’omwoyo. (Nge. 17:17) Ng’ekyokulabirako, tusobola okubadduukirira nga bakoseddwa obutyabaga. Nnamwandu omu, omuyaga gwe gwayonoonera ennyumba ye, yagamba nti: “Ndi musanyufu nnyo okuba mu kibiina kya Yakuwa, kubanga ekibiina kye kinnyambye mu by’omubiri ne mu by’omwoyo.” Ate lowooza ku mwannyinaffe omu ali obwannamunigina, eyawulira ng’asobeddwa ng’omuyaga gwonoonye ennyumba ye. Oluvannyuma lw’okufuna obuyambi, yagamba nti: “Sisobola kunnyonnyola ngeri gye mpuliramu . . . Weebale nnyo Yakuwa!” Nga tuli basanyufu nnyo okuba mu kibiina omuli bakkiriza bannaffe abafaayo ku byetaago by’abalala. N’ekisinga obukulu, kitusanyusa nnyo okukimanya nti Yakuwa ne Yesu Kristo batufaako nnyo.\n18. Kiki ekikusanyusa bw’olowooza ku nsonga lwaki Yesu yakola ebyamagero?\n18 Mu kiseera kye yamala mu buweereza bwe ku nsi, Yesu yakiraga nti ge “maanyi ga Katonda.” Naye Yesu yalina kiruubirirwa ki? Yesu teyakozesa maanyi ge kweraga oba okukola ku bintu ebibye ku bubwe. Mu butuufu, ebyamagero Yesu bye yakola byalaga nti ayagala nnyo abantu. Ensonga eyo ajja kwongera okwogerwako mu kitundu ekiddako.


CID enonyereza ku ku Banka enkulu | Dembe FM 90.4\nCID enonyereza ku ku Banka enkulu\nBya Juliet Nalwoga, Ekitongole kya Poliisi ekivunanyizibwa ku kunoonyereza ku misango ekya Criminal Investigation Directorate kibakanye nokunonyerezza ku kubigambibwa nti waliiwo ensiimbi zakuno ezakubwa mubukyamu nengeri gyekyakolebwamu.\nOkunonyerezza kuno ku kulembedwamu akuliira ekitongole kya police ekinonyerezza ku misango AIGP Akulo Grace nga ayambibwako akuliira akakiiko akalwanyisa obuli bw’enguzi wamu n’obukenuzi okuva mu maka g’omukulembeze w’eggwanga Lt. Col. Edith Nakalema.\nSitetimenti ez’enjawulo zigyidwa ku bakungu ab’enjawulo omuli abakuliira bank,banamateeka bekibiina kyamawanga amagatte ekitongole ekiwooza ky’omusolo n’ebirala binji.\nFred Enanga ssekamwa wapolice yegwanga lino ategezezza nga abantu 6 bebakakwatiibwa kunsonga ziino.\nKinajjukirwa olw’okusatu lwa sabiiti ewedde akakiiko akalwanyisa obuli bw’enguzi wamu n’obukenuzi okuva mu maka g’omukulembeze w’eggwanga nga kakulirwa Lt. Col. Edith Nakalema kalumba Bbanka enkulu ey’eggwanga nekakwata ba Directors abaweraako okuyamba kukunoonyereza kubigambibwa nti bakuba ssente ezensusuuba nga negyenuli kati omuwendo gw’ensimbi ez’ogerwako tegunaba kakasiibwa.


Bukedde Online - Aba Bobi Wine bayomba lwa lukalala lwa kibiina\nOLUTALO luzzeemu ku kitebe ky’ekibiina kya Bobi Wine ekya National Unity Platform e Kamwokya nga luva ku lukalala lw’amannya g’abantu abaasunsuddwa okuweebwa ttikiti y’ekibiina kino bavuganye ku bifo ebitali bimu mu gavumenti ez’ebitundu mu Kampala ne Wakiso.\nAbamu ku baagala okufuna tikiti nga balwanira ku kitebe kya NUP.\nAbamu ku bakaayana bagamba nti baabadde bawangudde bendera y'ekibiina kyokka abakikulira ne balwawo okubawa sitampu ebakkiriza okugenda okusunsulwa akakiiko k'ebyokulonda. Abamu baabadde batya nti waliwo ababaseketerera abaabaggye ku lukalala ng'ate baayiseewo dda.\nOluvannyuma lw'okwogera ebisongovu, omu ku bakulira ebyokwerinda ku kitebe kino, William Ntege (Kyumakyayesu) yalumbye abaabadde bakaayana mu weema ng'ali n'omu ku baaweebwa obuyinza okusunsulamu abanaavuganyiza ku ttikiti ya NUP mu Kira n'asoma amannya g'abaayiseemu.\nAbaavuganya bano beekutuddemu ebiwayi bibiri okuli ekya Eddie Yawe ne Jimmy Lukwago amanyiddwa nga Kira Young nga buli kimu kirumiriza kinnewakyo okuleetawo emivuyo n'okwagala okuyisaawo abantu baakyo.\nAbaafulumidde ku lukalala olutongole kuliko Hamdan Ssemugooma agenda okuvuganya ku bwammeeya mu Kampala Central, e Nakawa eriyo Namata Florence Mungi, e Kawempe waliyo Emanuel Sserunjogi, e Makindye eriyo Kasirye Nganda Ali n'e Rubaga Zacchy Mbeeraze Mawula. Ku bano kugattiddwaako abalala abagenda okukiikirira ekibiina mu Kampala n'ebimu ku bitundu bya Wakiso.\nTtiimu ya Eddie Kenzo eraze ttalanta mu mupiira\nBakazi b'omugagga Kirumira bali ku ani asinga\nâ€˜Palamenti ejjudde abâ€™omulugubeâ€™\nâ€˜Omusaala mufuna gwa busaâ€™


Tuzudde ensonga lwaki eryato ly'omugagga lyasse abadigize - Watchdog Uganda\nABAGANDA balugera nti akanaafa tekawulira ngombe, naye kuluno olugero luno lw’atukiridde ku kyalo Buzindeere ekisangibwa mu gombolola ye Mpatta mu Disitulikiti ye Mukono.\nKigambibwa nti ku ssawa 4 ez’okumakya abadigize abasoba mu 180 baabadde bamaze okutuuka ku biiki ya KK e Ggaba mu Divisoni ye Makindye okusobola okugenda okulinnya eryato okutambulira abadigize ensangi zino mu nkola eyakazibwako erya BOAT CRUISE. Mu nkola eno abadigize bagula buli kya kulya saako ne by’okunywa olwo ne boolekera amazzi wakati era olumu bamanyi n’okutuuka wakati mu mazzi eryato ne liyimiriramu kko anti endongo n’ekwaata akati.\nNe kuluno bwe kyabadde, omu ku bagagga b’omuKampala abangi gwebayita Templar Bisase yabadde ategekedde basubuzi banne akabaga ak’okwekulisa omwaka. Templar abade nebizibu bingi omwaka guno, nga n’elyato lye limaze emwezi nga ffu.\nOmu ku badigize era nga yoomu ku bakawonawo Rogers Senkumba yagambye nti bwe baatuuse e Ggaba ku biiki bamazeewo ebbanga lya ssawa nga 9 be ddu, nga balinda eryato lino okujja libongereyo.\nAgamba nti abamu ku bo batuuse ne kiseera ne baagala okwekuba baddeyo ewaka waabwe kyokka oluvanyuma abakozi b’omugagga babapererezza ne babagumya nga ekiseera bwe kyabadde kisembedde batere bagende.\n“Wayise akabanga katono ku ssawa nga 11 ne kitundu twabadde tuli awo eryato mulindwa ne ligoba nga ne ndongo kweri esindogoma ffenna ekyatuzizzaamu amaanyi nga tutegedde nti olugendo lwaffe lwabadde lutuuse. Twalinnye ffenna era ne twolekera mu mazzi nga eby’okunywa n’okulya byonna bigenda mu maaso n’abeekubya ebifananyi nga beekuba, kyokka tetwategedde nti abamu kuffe twabadde tusemberedde entaana zaffe nga tetumanyi, twagenze okulaba nga abamu ku banaffe batugamba nti mukimanyi nti amazzi gatandise okuyingira mu lyato? Wabula ebyo byonna abadigize baabadde tebabiwulira olw’omuziki ogw’abadde gusindogoma okuzaama.\n“Oluvanyuma nga eryato liyimiridde mu mazzi wakati nga enkola bwetera okuba, omu ku balabirira eryato lino twawulidde nga agamba Tempra nti amazzi gatandise okweyongera twalikyamye ku mwalo gwe Buzindeere ne tuyimirira awo abantu ne basooka bavaako ne tulaba wa wegayingirira.\n“Kino Tempra teyakiwulirizza era n’amutegeeza nti ani yakugambye nti tugenda awo? Era namugamba nti baabadde balina okumala okutuuka ku biiki, ekyandeetedde okwekangamu kubanga nabadde mbawulira bulung,i” Senkumba bwe yanyonyodde.\nYagasseeko nti bakitegedde luvanyuma nti eryato okulwawo lyabadde teliri mu mbeera nnungi era nga ba makanika baabadde bakola ekisoboka balimalirize mangu, nga kilabika waliwo bye batakoze ebyavuddeko obuzibu.\nTwagenze okulaba nga oludda olumu lwesulisse abantu kwe kuddukayo ne badda ku ludda olulala, ekyaleesewo okwesulika n’ekyaddiridde lye lyato okwefuula nelituyiwayo ffenna.”\nAbatuuze ku mwalo gwe Buzindere obuzibu bwoona bagamba bwavudde ku nanyini lyato lino Tempra olw’okuba nti tatera kuwuliriza bantu kye bagamba nti era alina empaka nnyingi nga kirabika teyawulirizza bavuzi ba lyato magezi g’ebabadde bamuwa.\nAtwala eby’okwerinda mu gombolola ye mpatta GISO Hamid Lubowa yategezezza The Watchdog Uganda nti abantu bangi tebandifudde naye omuwendo eryato lino gwe lilina okutwala guli 60 bokka,nti kyokka kigambibwa nti abantu ababaddeko baabade basoba mu 180 ekirowozebwa nti obuzito nabwo bwayitiridde.\nYategezezza nti ne mbeera y’okuba nti abantu baabadde tebamanyi nkola ntuufu gye bakola mu kuwa obujjanjabi obusokerwako ku bantu ababa bagudde mu nnyanja, abatuuze obwedda buli gwe bajjayo nga basooka kumunyiga lubuto, bwe babuziddwa lwaki bakola ekyo bagambye nti babilaba mu zi cinema, nga yeemu ku nsonga lwaki nababadde bakyalimu akalamu baafudde.\nOmu ku boogezi ba Poliisi mu ggwanga Zuulah Gannyana yagambye nti Poliisi yakanyululayo emirambo 30 era nga bagitutte mu Ggwanika lye ddwaliro e Mulago gy’ekebejjebwe.\nLake Victoria tragedy:Museveni orders boat operators be charged with criminal negligence, manslaughter


Bukedde Online - Ssente z’okuzimba ssweeta y’e Kamuli zikwasizza yinginiya\nSsente z’okuzimba ssweeta y’e Kamuli zikwasizza yinginiya\nDokita w'amagumba bamuggalidde lwa kubba...\nObwakyabazinga bwa kusimba ku nsonga 6 mu...\nABATUUZE b’omu ggombolola y’e Kisozi mu disitulikiti y’e Kamuli batabukidde abakungu ba disitulikiti olw’okufuula pulojekiti y’okuzimba ssweeta y’eddwaaliro ly’e Nankandulo ey’okulyamu ssente nga kati emyaka 14 nga bagizimba.\nSsweeta emaze emyaka egisoba mu 10 ng’ezimbibwa.\nEkyewuunyisa buli mwaka baliko omutemwa gwe bafuna okuva ku bajeti kyokka nga ssweeta ekyagaanyi okuggwa. Ssweeta yatandika okuzimbibwa mu 2002.\nGavumenti yasalawo okugaziya eddwaaliro lya Nankandulo Health Center 1V, abantu bawone okugenda e Kamuli nga baali batambula mayiro ezisoba mu 30.\nMu 2002, baali basuubira okusaasaanya obukadde 75 okuzimba ssweeta kyokka baakagissaako obukadde 300, kuba buli mwaka bayinginiya basaba ssente endala.\nMu kiseera kino abantu abagenda okubalongoosa batwalibwa mu ddwaaliro e Kamuli, Jinja ne Iganga.\nKansala wa Kisozi ku disitulikiti Charles Mpalabule azze yeemulugunya olw’omulimu okutambula akasoobo nga n’omutindo tegumatiza wabula nga bayinginiya bakakasa nti kye bakola bakimanyi kuba kye baasoma.\nAbakungu okuva mu ofi isi ya Pulezidenti abalondoola ebyobulamu bwe kyagenze e Kamuli abatuuze baabaloopedde engeri ssweeta eno gye yagaana okumalirizibwa era nga ne Salama Musumba bwe yali Ssentebe yagezaako okubalaga eky’okukola kyokka ne bagaana.\nBaalagidde yinginiya Grace Mulondo eyaweebwa omulimu gw’okuzimba ssweeta eno ekwatibwe.\nDr. Julian Nabatanzi yalagidde poliisi ekole okunoonyereza kwayo okuzula ekituufu ku byabadde byogerwa abantu.\nMulondo nga y’omu kuba naggagga b’e Kamuli yatuuyanidde mu kaduukulu wakati mu kulaajana bamuyimbule ku kakalu ka poliisi.\nAbatuuze bagamba nti amadiriisa galinga ag’ennyumba esulwamu nga ne bw’obeera ebweru olaba bulungi ebiri munda.\nAte n’engeri enzigi gye zaakolebwamu si yabuwangaazi kuba tebassaako byuma bikuuma bintu biri munda newankubadde nga bakimanyi nti byamuwendo abantu basobola okubibba.\nNabatanzi yabadde n’omubaka wa Pulezidenti e Kamuli Moses Ddumba. Nabatanzi yagambye nti bagenda kutwala abakugu bakebere engeri ssweeta eno gye yazimbibwamu n’okubalirira ensaasaanya ya ssente balabe ekiddirira.\nDokita w'amagumba bamuggalidde lwa kubba byuma bya ssweeta y'eddwaaliro ly'e Jinja


Bukedde Online - Ensonga lwaki ISO yakutte omugagga wa Moviti n'emuggalira\nUNBS ekwataganye ne ERA okulondoola mmita z'amasannyalaze\nMuseveni ataddewo eggye ezzibizi lirwanyis...\nEkitongole ekikessi ekya ISO kikutte omugagga w’ebizigo bya Movit okubaako bye kimubuuza ku bigambibwa nti waliwo abantu abaakwatibwa mu buzzi bw’emisango ne bakimuteekako nti ye yabapangisa.\nOmugagga wa Movit, Simpson Birungi eyakwatiddwa yali ne mukyala we.\nBukedde yatuukiridde akulira ISO, Col. Frank Bagyenda Kaka, n’akakasa nti kituufu nnannyini Movit, Simpson Birungi bamulina mu kaduukulu kaabwe.\nN’agamba nti baliko obujulizi bwe bakung’aanya n’okwongera okwetegereza oba nga ddala aliko abamenyi b’amateeka be yapangisa.\nEnsonda zaategeezezza nti okukwatibwa kwa Birungi kiddiridde okukwata abagambibwa okutta Stephen Asaba eyali maneja we ne bategeeza nti omugagga ye yabawa omulimu ogwo.\nEnsonda zaategeezezza nti omu ku baakwatibwa (amannya galekeddwa) bwe yali e Luzira yawandiika akabaluwa n’akawa omu ku bakulira ekkomera bakawe omugagga amuggyeyo n’okubaako ensimbi z’awa famire y’omusibe.\nOmusajja omulala agambibwa nti yali mu butemu buno, kyokka nga yayimbulwa ku kakalu ka kkooti naye yayogera ekintu kye kimu. Wano poliisi ne ISO baatandika okubuuliriza.\nKyategeezeddwa nti wiiki ewedde baakutte owa Movit bwe yabadde ku kisaawe e Ntebe ne balowooza nti waliwo eyabadde amubbiddeko nti baagala kumukwata ng’agezaako kuva mu ggwanga.\nISO yamukutte n’emukwasa poliisi n’akola sitatimenti. Asaba yattibwa omulambo gwe ne gusuulibwa ku kkubo e Nakawuka mu Wakiso.\nEnsonda zaategeezezza nti bwe baabadde bakyamubuuza oba alina ky’amanyi ku kutemulwa kwa Asaba ate aba ISO ne basaba poliisi bamubuuze oba alina ky’amanyi ku kwokya essomero lya Budo Junior omwafiira abaana 20 mu April 2008.\nEnsonda zaategeezezza nti Birungi baamutadde, kyokka ku Lwokutaano ne baddamu okumukwata.\nMuka Movit, Sheila Birungi yategeezezza Bukedde nti kituufu omwami we ali mu mikono gya byakwerinda kyokka n’agamba nti byonna bipangiddwa kwonoona linnya lye kubanga tekuli kituufu.\nAbali emabega w’okukwata Birungi baagala kumulyako nsimbi. N’agattako nti abantu abenjawulo bamaze ekiseera nga batwalira bba ebiwandiiko n’obutambi okuli omusajja eyeeyita Moses Lumu n’abalala abawulikika nga bamulumiriza nti yabagulirira okubaako misoni ze bamukolera. Era abantu bano gye bikkira nga basaba ssente.\nENGERI GYE BAAYINGIZA MOVIT MU BY’E BUDO\nKigambibwa nti abasajja babiri, Yusuf Kiggundu, Ivan Musimenta Muleefu baliko ebiwandiiko n’akatambi bye baatwala mu b’ebyokwerinda nga bagamba nti Movit alina ky’amanyi ku by’okwokya Buddo.\nAkatambi n’ebiwandiiko kigambibwa nti byakolebwa Moses Lumu eyeeyogerako ng’omu ku baayokya Budo.\nBonsatule baakwatibwa bali mu mikono gya ISO. Kyokka bambega baategeezezza Bukedde nti wadde Movit bamulina kyokka fayiro ye tennaggwa, ekitegeeza tannabaako musango gw’aggulwako.\nBaagambye nti kye bakolerako yakiyise kunoonyereza kwe bakyetaaga okwetegereza (intelligence), kuno kwe bajja okusinziira okugenda mu maaso n’omusango oba okuguleka.\nBaagambye nti bakyalina okubaako bye babuuza abasajja abana abaakwatibwa ku by’okwokya Budo abagambibwa nti omugagga ye yabassaamu ssente.\n“Tujja kukozesa obukugu okubuuza abasajja bano, n’okukakasa oba bye boogera bituufu tulabe oba birina akakwate konna ku Movit”, omu ku bambega bwe yagambye.\nMuka Movit yategeezezza Bukedde nti Lumu ayogerwako bamumanyi bulungi kyokka bamumanyidde mu bya ttaka. Era olumu yabaguzaako ettaka mu Lwera ku lw’e Masaka ne bamusasulako ku ssente obukadde 20.\nKyokka oluvannyuma ettaka baalireka nga bazudde nti liri mu lutobazzi, ekyanyiiza ennyo Lumu era nga yandiba ensonga lwaki abayingiza mu by’e Buddo.\nOmuwala eyabadde ne Massa nga beesanyusa mu mmotoka ayogedde: 'Yannonze kkubo'\nAbadde manager wa w'ebbaala ya Bubbles akwatiddwa ku bigambibwa okubba emmotoka ya Bad Black


Tubaanirizza mu KKanisa Engatte eya Canada! | The United Church of Canada\nTubaanirizza mu KKanisa Engatte eya Canada!\nEbyafaayo mu bufuunze\nOkusaanga e Kkanisa\nEbibeerawo ku buli Lwa Ssande\nEbiba mu Kkanisa okuyita mu Ssabiiti\nTulina e ssannyu nti muli wano era tusuubira nti mujja kusaanga muffe, obubaka obujja okubaziimba mu myooyo, ekinavaamu enkolagana ennungi n’okubaseembeza eri Katonda.\nE Kkanisa Engatte eya Canada y’emu ku mikutu egy’enzikiriza y’Ekikristaayo. Enzikiriza y’Ekikristaayo yatandikawo mu myaaka egisoba mu 2000 emabega n’abagoberezi ba Yesu, era n’ekulira mu maanyi oluvannyuma lw’okufa kwe n’okuzuukira kwe.\nObutakkaanya mu njigiriza ya teologiya n’enneyisa mu bukristaayo, kyaleetera Kkanisa okukutukamu ebiwayi bisatu ebiriwo kati. Byonna ebiwayi bino biri ku musiingi gw’obulamu, okufa, n’okuzuukira kwa Yesu n’abagoberezi be abasooka. Ekklezia Katolika yeesigama ku Mutume Petero, omu ku bayigirizwa ba Yesu, ne mukwataganya ne ba papa ab’ennaku zino. Kimanyiddwa nti Klezia Katolika yayawuka n’Ekkanisa y’Abasodokisi ku ntandikwa ya millennia ey’okubiri. Mu kyaasa eky’ekkumi n’omukaaga, Omusumba Martin Luther n’abamufaananya endowooza baava ku Klezia Katolika nebatandikawo enzikiriza y’EkiProtestaanti; era enzikiriza eno yalaba okukulaakulana mu nsi yonna.\nMu mwaaka1925, amakkanisa asatu ag’enzikiriza y’Abaprotestaanti, Abamethodist, aba Congregationalist, ne bibiri ku bisatu ku nzikiriza y’aba Presbyterian mu Canada beegatta okufuuka Ekkanisa Engatte eya Canada nga bayita mu Kikolwa kya Paliyameenti. Okukkaanya kwaabwe kuno kusangibwa mu kiwandiiko Ensibuko y’Obwegassi (Basis of Union). Ennono ez’ebyafaayo byaffe, n’enjogera yaffe “Nti ffena tubeere Bumu” bye biziimba Akabonero k’Ekkanisa Engatte; akabonero akakulu ennyo mu kanisa yaffe.\nOkuva mu mwaaka1925, obuboondo bw’amakkanisa amalala buzze nga bwegatta ku Kkanisa Engatte eya Canada; era we twogerera kati, waliwo amakkanisa 3200 ag’Enzikiriza ya Kkanisa Engatte mu Canada. Ebyafaayo by’Ekkanisa Engatte binyonyola ku bitukwaatako n’ennono zaffe mu bujjuvu. Bijjira mu mitendera gy’ebiseera lwe byabaawo, okuviira ddala ku musiingi gwa Kkanisa Engatte eya Canada nga n’ensi Canada tenatongozebwaawo; era mulimu n’ebyafaayo ebikulu ennyo mu bulamu bw’Ekkanisa.\nNga amakanisa amalala, Ekanisa Engatte eya Canada yeesibidde ku musingi mu Katonda, Yesu ne Bayibuli. Naye nga engeri gyetutegeera Katonda, eneeyisa y’enzikiriza, n’ensoma ya Bayibuli byawufu; ng’era bwe biri ebyawufu mu nzikiriza enkristaayo endala. Credo Empya (A New Creed) ne Oluyimba lw’okukiriza (A Song of Faith) (mu Luzungu) byatuukiriza emikutu gy’obukristaayo nga bwegitegeerwa mu Kanisa Engatte eya Canada. Ebisingawo bisangibwa mu Enzikiriza mu Bufuunze (Summary of Briefs) ne mu Biwandiiko Ebikulu eby’enzikiriza yaffe (Important Statements of our Doctrine).\nTulina amasakramentu abiri; Batismu ne kommunio, era nga goombi gafunibwa buli muntu owa buli myaaka. Tukkiriza abo abaabatizibwa ne mu nzikiriza enkristaayo endala. Ekkanisa Engatte ekolera wamu n’amakanisa amalala buli lwekiba kisobose, wamu n’abantu ab’amadiini amalala mu Canada n’ensi yonna, okuwagira obwenkanya, emirembe, n’eddembe ly’obuntu.\nOkukungaana kw’abantu awamu mu kukkiriza ye Kanisa.\nEkkanisa ekulemberwa omwawule asasulwa abagoberezi mu Kanisa. Abeera mukulembeze, muyigiriza ate era omutambizi. Abantu abalala, nga omukulu w’eby’enyiimba, abakubi b’ennaanga, abakozi b’omu ofiisi, abalabirizi, abasomesa, n’abalala, basasulwa oba bakolera bwerere.\nAbaweereza bonna, nga n’omwawule mwagendede, basobola okuba abasajja oba abakazi, abawuulu oba ab’empeta. Essente ezisasula emisaala n’okuddukanya Kanisa ziva mu birabo ebya buli sabiiti. Era ebirabo bino biyamba okuddukanya emirimu gy’e Kanisa mu nsi yonna nga biyita mu nsako y’Abaminsane n’Obuweereza y’eggwaanga(Mission and Service Fund ).\nWadde nga Omwawule n’abaweereza balina emirimu egy’enkalakalira mu kanisa, abagoberezi balina obuvunaanyizibwa okuddukanya e kanisa yaabwe.\nOkusaanga e Kanisa\nOsobola okuzuula e kanisa ekuliraanye ng’ogoberera omukutu guno ogwa intaneeti.. Ebibeerawo buli lwa Sande\nBuli Kanisa n’abantu baayo baabako engeri ey’enjawulo bwe baddukanyaamu Sande zaabwe okusiinziira ku mpisa oba obulombolombo bwaabwe. Naye ebimu ku bino wamanga bitera okubeera empisa y’abulijjo:\nBwotuuka, wayiinza okubeerawo akwaaniriza ku mulyaango nakuwa puolgulaamu y’ensaba (order of service). Eno Puolgulaamu ekulaga biki ebigenda mu maaso mu kusaba, n’emikolo egitegekeddwa mu sabiiti eyo ku kanisa.\nKya mpisa ku Makanisa Amagatte abaana okusigala n’abazadde baabwe mu kitundu ekisooka eky’e missa. Oluvannyuma bagenda mu kiseenge ekirala gyebasigala n’omu ku baweereza ba kanisa okubayigiriza engeri z’ekanisa. Engeri zino zaawuka ku buli kanisa. Tunuulira omukutu gw’abaana n’abavubuka okumanya ebisingawo. Ba nakawere bafuna obuyambi mu nasale, naye bwoba oyagala kusigala ng’oleze omwaana wo, abantu bajja kukitegeera nti okukaaba n’obutatereera by’ebimu ku mbeera z’abaana abato.\nOkusaba kutera kuba kwa ssaawa emu.\nWabeerawo amasomo, okusiinga nga gava mu Bayibuli, naye nga n’amalala gava mu bitabo ebirala.\nAbantu b’Ekkanisa Engatte baagala nnyo okuyiimba. Enyiimba zino n’ebigambo byaazo bibaweebwa ku lupapula oba okuva mu kitabo ky’enyiimba kyosaanga mu ntebe.\nOmwawule oba omuntu omulala ajja kubuulira okusiinzira ku masomo, embeera eriwo , oba ku bulamu bwa bulijjo.\nWaliwo ebiseera bingi eby’okusaba. Essaala zino ezimu zijja kukulemberwa Omwawule, endala omuntu omulala asobola okuzikulembera. Mu kusaba kuno abantu abamu basigala batudde okusiinga okufukamira.\nEssakramentu lya Kommunio liweebwa emirundi miingi mu mwaaka naye nga ssi buli lwa Sande. Buli muntu ayanirizibwa ku mukolo guno naye nga ssi kya tteeka.\nEbirabo eby’essente bisoloozebwa okuwagira emirimu gya kanisa. Tewalimu mutemwa gwa ssente, buli muntu awa zaaba asobodde. Ensiimbi zino ziyaamba okuddaabiriza ekiziimbe, okusobozesa pulogulamu, n’okusasula omwawule; ate era n’okuddukanya emirimu gy’ekanisa mu nsi yonna ng’eyita mu Nsako y’Abaminsane n’Obuweereza ey’eggwaanga.\nNg’okusaba kuwedde, abantu bakungaana, oluus okubaaka kyebazza eri omumwa n’okuwayaamu. Buli omu ayanirizibwa.\nN’olweekyo, waliwo “ebituufu n’ebitali bituufu” mu neeyisa y’Ekkanisa Engatte; naye nga ekisiinga byonna kwe kubeerawo kwo.\nObulamu bw’ekanisa mu buli sabiiti\nOkukungaana n’okukolagana bintu bya muweendo nnyo mu bulamu bw’ekanisa. Amakanisa agasiinga galina emirimu gyosobal okwenyigiramu okusobola okusisinkana abantu, okukola emikwaano n’ebintu ebirala. Ebimu ku byo biri bweebiti:\nOkulya eby’eggulo n’ebyemisana eby’awamu\nOkuwuunda kw’emyooyo n’okukolagana\nEntegeka y’emmere n’okugitwaala mu bakateeyaamba n’abakadde\nOkuyaamba abli mu bugubi ( abayawukanye, n’abafiiriddwa)\nEbibiina by’ensoma y’ebitabo\nEbibiina bya bakyaala\nEbibiina bya basajja\nOkusoma n’okutegeera Bayibuli\nOkuyamba abazadde abaggya\nKwaaya z’abaana n’abakulu\nEntegeka y’emizannyo gya kateemba\nEbiyuungu bya Suppu\nEmirimu gy’eddembe ly’obuntu\nEtterekero ly’emmere n’engoye\nEbibiina n’emirimu gy’abavubuka\nN’olweekyo mu kanisa mulimu engeri nyiingi z’osobola okwenyigiriamu. Oyinza okwesaanga ng’olina entegeka ez’enjawulo ezisobola okututumula omulimu gw’ekanisa yo. Twaniriza endowooza yo. Gezaako ko!\nOkumanya ebisingawo ku Kkanisa Engatte eya Canada n’oboondo bwaayo, genda ku mukut gwa intaneeti www.wondercafe.ca gyojja okukubaganya ebirowoozo ebiziimba emyoyo; awatali ekyo, zuula e kanisa ekuli okuumpi. Kebera ne ku Wikipedia olabe nga omuntu w’ebweeru bwalaba Kkanisa Engatte eya Canada.Tweet Last updated:


Bukedde Online - Liigi ya ttiimu 12 erina okutandika - Magogo\nLiigi ya ttiimu 12 erina okutandika - Magogo\nObukiiko bubiri bulondeddwa okuddukanya empaka z'amasaza\nWuuno omukazi aguze ttiimu ya Premier\nAdded 17th April 2020\nFUFA ereeta enkyukakyuka mu liigi y’eggwanga eya StarTimes Uganda Premier League okuva ku ttiimu 16 okudda ku 12, okutandika mu sizoni ya 2021-22. Ttiimu mukaaga (6) zaakusalwako liigi esigalemu 10, oluvannyuma basuumuse 2 okuva mu Big League okuweza 12.\nMu nteekateeka eno, ttiimu ez'enjawulo zaakwezannya emirundi esatu okuva ku bbiri egibaddewo ng'eneesinga okukola obulungi y'ejja okukyaza olwokusatu. FUFA era ereeta 'Reserve League' nga buli ttiimu ya 'Super' erina okubeera n'eyaayo. HUSSEIN BUKENYA yayogeddeko ne pulezidenti wa FUFA, Ying. Moses Magogo ku nsonga zino.\nOleese ebintu bingi nga babisimbira ekkuuli naye n'obiremerako. Lwaki?\nNg'onoofuuka omuwanguzi olina okukola enkyukakyuka, okuggyako ng'oli mumativu n'ebigenda mu maaso.\nOmuwandiisi Albert Einstein yategeeza nti okukola ekintu ekimu buli kaseera n'osuubira obuwanguzi obaweerimba. Tukimanyi nti waliyo abawakanya buli FUFA ky'ereeta kuba tebaagala nkyukakyuka naye tukikola lwa bulungi bwa mupiira. Bwe tuba tukimanyi nti tugenda kufunamu ekirungi tetufa ku boogezi kubanga tulina obuvunaanyizibwa okutegekera omupiira. Abatuwakanya kye baliko tebakimanyi naye bali mu byabufuzi si nsonga za mupiira.\nTugenda kusigala nga twogera ne be kikwatako okulaba nga tutumbula omupiira kuba bammemba baffe tubamanyi era be basalawo ku buli kigenda mu maaso.\nOkusala ku ttiimu kizimba omupiira?\nOmulimu gwaffe kutumbula mupiira ku buli mutendera.\nTwagala okuleeta ebipya ebiguzimba okuva ku gwa bakyakayiga okudda ku gwa pulofeseeno. Enkyukakyuka ez'omuggundu FUFA z'ekoze ze zigifudde empanguzi.\nN'ekya liigi 12 kijja kukola kuba bingi bye tuleese ne babisimbira ekkuuli, gye bigweera nga batukooneddemu. Twaleeta Big League, liigi y'abakazi n'empaka endala era zonna ziri ku mutindo.\nAbagamba nti okubeera ne ttiimu entono kyonoona omupiira babigga wa?\nBuli nsi ebeera n'ebigendererwa ssaako ebisoomooza era kwe zisinziira okuteekateeka liigi. Mu Uganda tusobola okuteekateela liigi eyaffe okusinziira ku bigendererwa byaffe. Mu Bulaaya amawanga 29 ku 54 galina ttiimu 12 oba obutazituuka.\n9 gali mu ttiimu 30 agasinga mu nsi yonna nga mulimu ne\nUkraine eri mu kyomunaana.\nOkusala ku ttiimu tekikendeeze ku muwendo gw'abazannyi?\nNedda. Liigi zigenda kubeera bbiri; eya ttiimu etandika n'eya lizaavu. Buli liigi erimu ttiimu 12, nga buli emu egenda kubeerako abazannyi 35 abakkirizibwa okuzannya mu liigi zombi. Waliwo abazannyi abatafuna nnamba esooka, abakomawo mu buvune nga tebasobola kutandikira ku mipiira gya kaasammeeme, n'abato abaliikiriza ttiimu enkulu.\nAbazannyi 35 okuva mu ttiimu 12 baakuwa omugatte gwa 420,\nnga basingira wala 336 abaliwo kati mu ttiimu 16. FUFA etunuulidde muwendo gw'abazannyi 820 okuva mu liigi y'eggwanga ne Big League, nga bonna ba pulo.\nWeebuuza ku kiraabu?\nFUFA erina bammemba 34 n'abakiise 88 abatuula mu ttabamiruka ne balonda olukiiko olw'oku ntikko era lwe luddukanya omupiira ku lwabwe. Bwe tutuula mu ttabamiruka twewa tagyeti n'ebiruubirirwa ne tusaba abakozi ba FUFA (FUFA Secretariat) okuwaayo ebirowoozo ku nsonga ezimu. Zino bazitwala mu bukiiko obw'enjawulo ne baziteesaako oluvannyuma ne zituuka mu lukiiko lwa FUFA olw'oku ntikko okulaba ekiddako.\nBino byonna nga biwedde, tugenda kwebuuza ku buli gwe kikwatako okuli aba kiraabu za liigi, Big League, basiponsa, abatendesi, abazannyi nga\ntuyita mu bakapiteeni baabwe, baddiifiri, bannamawulire mu kibiina kyabwe ekya USPA, NCS, n'abalala.\nLwaki wagaanyi abazannyi ba Cranes okwogera ku nsonga eno?\nTebalina buzibu kyokka abantu baabadde batandise okubayingiza mu byobufuzi nga baba-\nbuuza ebitali bituufu. Omulimu gw'abazannyi gwa kuzannya mupiira si kutegeka liigi. Twogedde n'abazannyi baffe kati buli omu amanyi ekigenda mu maaso.\nAbazannyira mu liigi y'awaka tewali yaakyogeddeko kyokka be kikwatako obutereevu, naye bakimanyi nti tugenda kwogera nabo mu kiseera ekituufu.\nSinga bakisimbira ekkuuli ogenda kukola otya?\nTulina obukugu obumatiza buli gwe kikwatako. Tukoze enkyukakyuka nnyingi ne zivaamu ebibala, ne bino tugenda kubikwata mu ngeri ya kikugu kubanga tulina obusobozi obuyita ku bantu abalwanyisa ebintu byaffe.\nLwaki muvudde ku byateesebwako mu 'Jinja Declaration'?\nNg'obukulembeze bwa Dr. Lawrence Mulindwa bukyaliwo, twawandiikira FIFA etuyambe okutereeza liigi yaffe. Byalina kukola mu sizoni ya 2010/2014 kati ate twogera ku bya 2022.\n"Bingi bye tuleese ne babisimbira ekkuuli, gye biggweera nga batukooneddemu....."\nCranes eri ku ssaala ku gwa Zimbabwe mu CHAN\nMisagga alonze Pemba mu Villa\nTusobola okugenda mu World Cup - Micho\nOmupiira gwa Uganda nguyize - Muzungu wa Villa\nCranes bw'etegekebwa amangu ejja kuyitamu\nFUFA egobye Kaawaase


Alipoota ekwata ku mpaka z’amasaza efulumye – CBS FM\nOwek.Henry Moses Ssekabembe Kiberu minister w’ebyemizannyo mu Buganda\nOlukiiko olwatekebwawo obwakabaka okunonyereza ku biviirako emivuyo mu mpaka z’omupiira ogwa masaza ga Buganda, námakubo agasobola okuyitibwamu okukuuma omutindo gwémpaka zino, lwanjudde alipoota entongole evudde mukunoonyereza kuno.\nOlukiiko luno nga lukulirwa Ssentebe Sabiiti Muwanga lwalondebwa mu April 2020,nga besigama ku mivuyo egyaliwo mu mpaka za 2019.\nMu mpaka za 2019 omwafiira nómuwagizi wa ttiimu ya Buddu mu kisaawe e Mpigi, Buddu bweyali ettunka ne Mawokota.\nEbimu ku byanjuddwa mu alipoota eno era nga byetaaga okutereeza, kuliko ennamula yómupiira eyékiboggwe, okubulankanya kwa Ssente eri bonna abakwatibwako ensonga.\nMulimu ebyobufuzi by’eggwanga ng’abantu abamu bakozesa empaka zino nebigenderwa byabwe eby’obufuzi, abazannyi okugulirirwa bannabyabufuzi, abakulembeze obutawa balala kitiibwa nga beraga essajja, n’ebirala.\nEnsonga zonna ezinomoddwayo zikwata ku bitongole ebyenjawulo, omuli ekya Majestic brands, eggwanika ly’obwakabaka,abakulembeze mu masaza, abaddukanya tiimu,abakommonsi ba firimbi, abazannyi n’abawagizi bennyini abamu abeyisa mu ngeri etasaanidde.\nSsentebe w’akakiiko akabadde kanoonyereza Ssabiiti Muwanga ayanjudde alipoota eno n’ategeeza nti eensonga zonna ezinokoddwayo zisobola bulungi okunogerwa eddagala.\nMinister wébyemizannyo mu bwakabaka, Owek Henry Moses Ssekabembe Kiberu, yebaziza olukiiko olwálipoota eno eyakolebwa mu kiseera ekyali ekizibu ennyo ekya covid 19.\nMinister akakasizza nti ensonga zino zigenda kukwatibwa nóbwegendereza ate nókukolera ewamu okukuuma omutindo gwémpaka za masaza.


Amawulire | Dembe FM 90.4 - Part 1147\nOmusota gubozze bebi\nOmwana ow’emyezi omukaaga abadde azanyisa omusota n’agussa mu kamwa gumusse Omwana ono abadde atuuziddwa ku kabalaza nga nyina ali mu kwanika ngoye. Omwana ono nyina kimuweddeko okusanga mutabani we ng’agudde eri alambadde ng’omusota gumuli mu kamwa Bino bibadde masaka\nEyali akulira ekibiina kya FDC Dr Kiiza Besigye akwatiddwa. Besigye akwatiddwa bw’abadde yakafuluma amaka ge e Kasangati. Poliisi yakedde kwebulungulula maka ge ng’eyyabakulembeddemu Seiko Chemonges yategeezezza nga bw;atagenda kuddamu kukkirizibwa kutambula Besigye bamutwalidde mu kamotoka ka poliisi number UP 1928 nga kati akuumirwa ku poliisi […]\nAb’ekisinde kya 4GC bazzeemu\nAb’ekisinde kya For God and My country balangiridde owkekalakaasa okugenda okubuna eggwanga lyonna olunaku lw’enkya. Okwekalakaasa kuno kuvumirira engereka y’emisolo gyebagamba nti ssiyabwenkanya. Omukwanaganya w’emilimu gy’ekisinde, Mathius Mpuuga, agamba nti okwekalakaasa kuno era mwebagenda okuyita okulaga obuwagizi bwaabwe eri abasuubuzi abali mu kwekalakaasa kko n’abantu […]\nPoliisi ezinzeeko amaka g’eyali akulira ekibiina kya FDC Dr Kiiza Besigye Abampi n’abawanvu bayiiriddwa ku maka ge nga tekkirizibwa kufuluma. Akulira abakyala mu kibiina kya FDC, Ingrid Turinawe agamba nti Besigye ategeezeddw anga bw’atakkirizibwa kuddamu kuyingira kibuga. Abapoliisi abakulembeddwaamu Seiko Chemonges amakanda bagasimbye mu maka […]\nAbasuubuzi baggadde amaduuka\nAbasuubuzi mu kibuga wakati baggadde amaduuka Ku nguudo ezisinga, abasuubuzi basazeewo kuyimirira wabweeru w’amaduuka ng’ate akeed i nga Qualicel, Nabukeera Mukwano, miniprice , ne pioneer mall wonna tewali duuka liggule. Ku nguudo nga Luwum, Market ne Kikuubo awakubako abantu, kiwuubalo ng’abantu batono ddala. Abasuubuzi bano […]\nOmulwadde abadde yesse\nOmulwadde omulala abadde agezaako okubuuka okuva waggulu e Mulago ataasiddwa Andrew Okembo abadde abuuka okuva ku mwaliro ogw’okusatu oluvanyuma lw’okumanya nti mutabani we atunze ente ye. Mukyala we Liyada Nabirye agamba nti bba baamukuba katayimbwa e Kamuli Kireka era nga bba yakozesezza akakisa kano […]\nAbazirwanako basaaye ekitoogo\nAbazirwanako bazinze ekitoogo kye Lubigi nebakisaawa. Wabula poliisi tebakkirizza kumaliririza kugabana midaala bw’ebakubyeemu omukka ogubalagala nebabuna emiwabo. Nga babagalidde amajambiya n’enso, abantu bano abali mu kikumi balumbye ekitoogo kino ekiri e Namungoona nebasaawa buli kimu era nga poliisi ebadde tennatuuka mu kitundu kino. Abazirwanako bano […]\nBesigye asonze ekibuga, Lukwago akyatubidde\nKyadaaki eyali akulira ekibiina kya FDc Dr Kiiza Besigye asonze ekibuga. Poliisi yakedde kusalako maka ge okumulemesa okufuluma kyokka nga oluvanyuma lw’okwogera naye basazeewo nebamuleka AKulira poliisi y’obukiikaddyom Samuel Omala ategeezezza nga Besigye bwebamugaanye okufuluma mu mmotoka mbu atambuza bigere era bw’atyo n’afuluma Wabula ate […]\nObuganda buli mu kukungubaga,Olukiiko lutudde\nObuganda buli mu kukungubagira maama wa kabaka, Namasole Rebecca Musoke Zirimbuga eyafa ssabiiti ewedde Bendera ku ofiisi za Buganda zonna zeewuubira wakati ng’akabonero akalaga okukungubaga Omwogezi wa Buganda owek. Denis Walusimbi agamba nti omugenzi wakusabirwa ku lutikko e Namirembe ku ssaawa mwenda olunaku lwaleero . […]\n« First‹ Previous114311441145114611471148114911501151Next ›Last »


Olubereberye 4 LBR - Adamu ne yeegatta ne Kaawa mukazi - Bible Search\nOlubereberye 3 Olubereberye 5\nKayini ne Abeeri\n1Adamu ne yeegatta ne Kaawa mukazi we; Kaawa n'abeera olubuto, n'azaala Kayini, n'ayogera nti, “Mpeereddwa omusajja okuva eri Mukama.” 2Era nate n'azaala muganda we Abeeri. Abeeri n'aba mulunzi wa ndiga, naye Kayini n'aba mulimi. 3Awo ennaku bwe zaayitawo Kayini n'aleeta ku bibala bye yakungula okubiwaayo eri Katonda.- 4Abeeri naye n'aleeta ku baana b'endiga ze ababereberye, n'azitta n'awaayo ebitundu byazo ebisinga obusava. Mukama n'asiima Abeeri ne ky'awaddeyo:- 5naye Mukama n'atasiima Kayini ne ky'awaddeyo. Kayini n'asunguwala nnyo, n'atunula bubi.- 6Mukama n'agamba Kayini nti, “Kiki ekikusunguwaza? Era kiki ekikutunuza obubi bw'otyo? 7Singa okoze ekintu ekirungi, tewandisiimiddwa? Naye kubanga okoze bubi, ekibi kiri ku luggi lwo; kyagala okukufuga, naye ggwe oteekwa okukiwangula.”- 8Kayini n'ayogera ne Abeeri muganda we n'amugamba nti, “Tugende mu nnimiro.” Awo bwe baali nga bali mu nnimiro, Kayini n'alyoka agolokokera ku Abeeri muganda we n'amutta.- 9Mukama n'abuuza Kayini nti, “Aluwa Abeeri muganda wo?” N'addamu nti, “Simanyi; nze mukuumi wa muganda wange?”- 10Mukama n'amugamba nti, “Okoze ki? Omusaayi gwa muganda wo gunkaabirira nga gusinziira mu ttaka.- 11Kale kaakano okolimiddwa, kubanga osse mugandawo, era ensi eyasamizza akamwa kaayo n'ennywa omusaayi gwe.- 12Okuva kaakano bw'on'olimanga ettaka, teribazenga mmere, era onoobanga mmomboze era omutambuze mu nsi.” 13Kayini n'agamba Mukama nti, “Ekibonerezo ky'ompadde kisusse obunene, siyinza kukigumira. 14Laba, ongobye mu maaso go, sikyalina bukuumi bwo, nfuuse mmomboze era omutambuze mu nsi; na buli anandabanga ananzitanga bussi.”- 15Mukama n'amugamba nti, “Buli alitta Kayini aliwoolerwako eggwanga emirundi musanvu.” Mukama n'ateeka ku Kayini akabonero, buli anaamulabanga alemenga okumutta.-\n16Kayini n'ava mu maaso ga Mukama, n'atuula mu nsi eyitibwa Nodi,+ mu buvanjuba bwa Edeni.-\nAbaana n'abazzukulu ba Kayini\n17Kayini ne yeegatta ne mukazi we; n'abeera olubuto, n'azaala Enoka. Kayini n'azimba ekibuga, n'akituuma Enoka ng'erinnya ly'omwana we. 18Enoka n'azaala Iradi; Iradi n'azaala Mekuyaeri, Mekuyaeri n'azaala Mesusaeri, Mesusaeri n'azaala Lameka. 19Lameka n'awasa abakazi babiri; ow'olubereberye erinnya lye Ada, n'ow'okubiri erinnya lye Zira. 20Ada n'azaala Yabali; oyo ye jjajja w'abalunzi ababeera mu weema. 21Muganda we ye Yubali; oyo ye jjajja w'abo bonna abakuba ennanga n'abafuuyi b'endere. 22Zira n'azaala Tubalukayini, omuweesi wa buli ekisaala eky'ekikomo n'eky'ekyuma; ne mwannyina Tubalukayini ye Naama. 23Lameka n'agamba bakazi be nti,\nMmwe abakazi ba Lameka, muwulire ekigambo kyange;\nKubanga n'atta omusajja kubanga yanfumita nze,\nEra omuvubuka kubanga yambetenta nze.\n24Oba nga Kayini aliwalanirwa eggwanga emirundi musanvu,\nLameka aliwalanirwa emirundi nsanvu mu musanvu.”\nSeezi ne Enosi\n25Adamu ne yeegatta ne mukazi we nate; n'azaala omwana ow'obulenzi; n'amutuuma erinnya lye Seezi; ekitegeeza nti, “Katonda ampadde omwana omulala okudda mu kifo kya Abeeri, Kayini gwe yatta.” 26Seezi naye n'azaala omwana ow'obulenzi; n'amutuuma erinnya lye Enosi; mu kiseera ekyo abantu mwe batandikira okukoowoola erinnya lya Mukama.


Bukedde Online - Ow'amasomero ga St. Lawrence annyonnyodde eby'obugagga bwe ne yeewuunya abagagga abalaajanira Gavumenti\nObuganda bukungubagidde Dr. Namulwana eyafudde obulwadde bwa...\nOmusajja yatutundako ekibanja n'abaana bange\nOw'amasomero ga St. Lawrence annyonnyodde eby'obugagga bwe ne yeewuunya abagagga abalaajanira Gavumenti\nAsse mukazi we lwa nkota ya ttooke\nBassentebe b'ebyalo mu Kampala batemye emp...\nEbyobugagga n’engeri gye yategeka enzirukanya y’emirimu mu masomero ge, esomooza abagagga abali mu kusaba Pulezidenti Museveni abataase mu mabanja mwe batubidde.\nEssomero lya St. Lawrence Paris ku lw’e Masaka ate mu katano ye mugagga Lawrence Mukiibi\nMUKIIBI owa St. Lawrence wadde ali ku ndiri naye bizinensi ze ziri katebule!\nEbyobugagga by’alina bibalirirwamu obuwumbi obusukka mu 100 kyokka tanyenyezebwa bbanka nga bwe kiri ku bagagga b’omu Kampala abamu.\nMukiibi yagamba nti, yunivasite yokka (St. Lawrence University) e Lubaga okuliraana ennyanja ya Kabaka yagibalamu obuwumbi 25 be ddu!\nKuno kw’ogatta amasomero musanvu agali ku luguudo lw’e Masaka, kw’okomya amaaso.\n1 London College e Maya erimu abayizi 1,200 ng’eno buli muyizi asasula 960,000/-.\n2 Crown City Campus yagissaamu abayizi 800 ng’omuyizi owa S.1 – S.4 asasula 930,000/- ate owa S.5 ne S.6 asasula 960,000/- buli ttaamu.\n3 Paris Palais Campus nayo yagissaamu abayizi 800 nga buli muyizi asasula 960,000/-\n4 Horizon Campus ery’abawala nalyo yaliteekamu abayizi 800 nayo buli muyizi asasula 960,000/-\n5 Creamland Campus yagissaamu abayizi 700 nayo buli muyizi asasula 960,000/-\n6 The Academy lye yatandikirawo bamufunampola mw’asasuliza fiizi entono nga buli muyizi asasula 500,000/-\nYunivasite ya St. Lawrence e Lubaga.\n7 Lorencia Junior School e Nsangi erya pulayimale ng’abava awaka basasula 400,000/- ate ab’ekisulo basasula 700,000/-\nAmasomero omunaana g’alina nga ne yunivaasite ogitaddeko biyingiza ensimbi ezikunukkiriza mu buwumbi 10 buli ttaamu ekimuyamba okusasula ‘looni’ za bbanka nga tafunyeemu nkenyera yonna.\nAbantu b’akozesa omuli ab’emirimu egy’enkalakkalira n’egigwa obugwi bakunukkiriza mu 1,000 era buli olukya ayongera okutondawo emirimu mirala, okwawukanako n’abagagga abatiisatiisa nti bwe batayambibwa bandiwalirizibwa okugoba abakozi ku mirimu.\nAmangu ddala ng’amawulire ga Polof. Lawrence Mukiibi okufuna akabenje gatandise okusaasaana ku Lwokubiri, enkumi n’enkumi z’abantu abayise mu mikono gye mu myaka 23 bukya atandikawo amasomero ga St. Lawrence wamu n’abazadde abasomesezaayo abaana baatandikiddewo okuweereza obubaka obumusabira okussuuka amangu kubanga Uganda emwetaaga okusinga bw’agyetaaga.\nAlina amaka amasaamusaamu e Kitemu mu ggombolola y’e Nsangi okwawukanako n’abasaba okuyambibwa kyokka nga ze beewola mu bbanka baazizimbamu ggoloofa ne bassaamu jjiimu n’ebidiba ate bye balekawo ne bagenda bbiici!\nEkinene Mukiibi kye yateeka ku makaage Polof. Mukiibi ayingiza obuwumbi 10 buli gy’emiti gye yeetooloozaawo egifuula amaka gano ekifo ekyegombesa.\nAbeejalabya gye banoonyeza amayumba e Munyonyo n’e Muyenga, Mukiibi amaka yagateeka Kitemu okuliraana awali amasomero ge ne kimusobozesa okugalawuna obulungi era buli lunaku akeera ku 12:00 ez’oku makya n’atuuka ku buli ssomero okulaba emirimu bwe gitambula era we zituukira 4:00 ez’oku makya ng’alambudde buli ssomero.\nAbagagga b’omu Kampala abalala we bayiira ssente mu mmotoka ez’omutawaana ne bazissaako ne nnamba zaazo okuli amannya gaabwe eya Mukiibi ey’ekika kya Fortuner yagireka mu nnamba eza bulijjo UAT 896V.\nEbimu ku bino abamu ku Bannakampala kwe baasinziira okukissaawo nti ssente ezikola amasomero ago ssi zize, wabula Mukiibi yayogera ku nsonga eno mu 2013 mu mboozi ey’enjawulo n’aba New Vision n’atangaaza nti: Bwe nnali nziggulawo essomero lya Horizon Campus mu 1999, nayita Muky. Janet Museveni okuliggulawo ng’omugenyi omukulu era ekibooziboozi kyatandikira awo nti amasomero ssi gange, amaka g’Obwapulezidenti galinamu omugabo ebitaliiko mutwe na magulu.\nYayongera okukkaatiriza nti: “Mbakakasa nti famire ya Pulezidenti terina kakwate konna ku masomero ga St. Lawrence; tuli baamukwano era bwe mbayita ku mikolo gy’amasomero gange tebatera kugaana. Pulezidenti atukyalidde emirundi esatu ate mukyala we emirundi ebiri naye abantu bye boogera biva ku kubeera nti bangi tebakkiriza nti omuntu asobola okukola eby’amaanyi. Bangi bwe balaba ebibasukkiridde nga batyebekawo bye balowooza.\nBannayuganda bangi banafu era bwe balaba ayiseemu nga batandika okwogera ebibayamba okwegumyagumya nti, “Ndaba n’oyo ssi bibye, alina b’akolera.” Olwo babeera beebuuza nti bwe baba tebasobodde kubikola ate omulala abisobola atya okuggyako ng’alina abanene mu Gavumenti b’akolera!\nKitange yanjigiriza okukola, sseetaaga kuyambibwa kwonna oba kukolera muntu yenna.” Kitaawe wa Mukiibi yayitibwanga Bernard Kakinda e Kisowera mu Lwengo era ye yasooka okutandikawo essomero ery’obwannannyini mu ttundutundu ly’e Masaka mu 1941 n’alituuma St. Bernard Primary School Kisowera.\nKino kyanyiiza Abaminsani ne bamugoba mu Klezia n’okumumma Amasakaramentu wabula yagenda bugenzi mu maaso n’ekirooto kye era oluvannyuma essomero lyafuuka lya siniya. Mukiibi yategeeza nti ebigambo bya kitaawe bye yabakuutiranga ng’abakuza eby’okussaawo ekintu ekirabikako ekiribajjukirirwako, bye byamuwaliriza okutandika amasomero n’okugenda mu maaso ng’agagaziya.\nWadde kitaawe yafa, naye we yafiira yali amaze okulaba amasomero abiri mutabani we ge yali yaakatandikawo era yafa musanyufu. GY’AYISE OKUTUUKA W’ALI Yakolerako e Kenya ng’asomesa Olungereza mu Afraha High School e Nakuru era bwe yaweebwa obukulu bw’essomero n’alikuza okuva ku bayizi 300 ne lituuka ku bayizi 1,300.\nMu 1989 yakomawo mu Uganda era yasooka kukulira Kampala Parents eryali erya Edward Kasole Bwereere we yava okutandika essomero lya St. Lawrence ku nnyanja ya Kabaka mu 1993 era mu kusooka ebizimbe yapangisanga bipangise.\nYatandika n’abayizi 6 bokka kyokka omwaka we gwaggweerako ng’awezezza abayizi 160 ate omwaka ogwaddako n’aweza abayizi 450.\nEkirowoozo ky’okutandikawo amasomero amalala yakiggya ku Muyindi e Kenya gwe yalaba mu kiseera we yabeererayo ng’alinaessomero mu buli kabuga. Obungi bw’abayizi abaasabanga ebifo nabwo bwamuwa amaanyi okutandikawo amasomero g’alina kati era emyaka esatu emabega n’asalawo okutandika Pulayimale erya Lorencia, ng’akirabye nti abazadde bangi baagala bamukwase abaana okuva lwe batandika okusoma okutuusa lwe bamaliriza yunivaasite.\nAbamu ku baana be abayingizza mu bizinensi y’amasomero era akola n’abaana be 4; Omu asomesa, omulala y’akola ku by’okulanga, owookusatu y’akola ku by’okuzimba, n’omulala akola ku byakugula ebintu ebikozesebwa mu masomero ga kitaawe. Abaana bano kati be baddukanya emirimu gy’amasomero nga bakolera wamu n’abakozi ate nga mu kiseera kye kimu bakolera wamu ne nnyaabwe n’abaana abalala okukakasa nti Mukiibi afuna obujjanjabi bwonna obwetaagisa asobole okussuuka addemu okukuliramu emirimu gy’amasomero ge.\nEDDAGALA OKUVA E BUNYORO: Ekkajjolyenjovu ligoba endwadde z'amawuggwe\nKozesa kayungamagumba okujjanjaba amenyese\nBakutte abavubuka b'oku Kal...\nABASUUBUZI mu lufula y’oku Kaleerwe baloopye akabinja k’abavubuka akabadde n’ebissi nga kigambibwa nti babadde...\nAbantu batandise okudda mu ...\nEMIRIMU gy'obusuubuzi mu Kampala gyongedde okudda mu nteeko oluvannyuma lw'okulonda okwabaddewo ku Lwokuna lwa...\nObuganda bukungubagidde Dr....\nOBWAKABAKA bukungubagidde omugenzi Dr. Florence Namulwana Nsubuga Bwanika eyafudde ku Ssande obulwadde bwa ssenyiga...\nOmusajja yatutundako ekiban...\nABAKAZI abasuulawo abaana olw'okuba abasajja babakyaye kikyamu. Olina okutuula n'okuza ezzadde lyo okusinga okubalekera...\nOlutalo lwa NUP ne NRM luzz...\nOLUVANNYUMA lwa NRM ne NUP okuvuganya ennyo mu kalulu ka Pulezidenti n'ababaka ba palamenti, kati olutalo luzze...


Mukomye obusungu tebulina gye butwala NRM, El-Hajji Moses Kigongo atabukidde abakulembeze e Kayunga - Watchdog Uganda\nMukomye obusungu tebulina gye butwala NRM, El-Hajji Moses Kigongo atabukidde abakulembeze e Kayunga\nAbavuganya ku kifo kino bali mukaaga wabula ng'okuvuganya okwamanyi kuli wakati wa NRM ne NUP\nin Luganda, News, Politics\nHaji Kigongo nga akulembeddemu bannaNRM okuli n'akulira abakyala Hajati Sarah Kibowa okunonyeza munnaNRM obuwagizi e Kayunga\nOkunonya obululu e Kayunga kwatandikidde mu ggiya nnene nga buli yesimbyewo akola ekisoboka okumatiza bannaKayunga okumulonda.\nOmumyuka w’ekibiina kya NRM asooka mu Ggwanga, El-Hajji Moses Kigongo yasabye abalonzi okusonyiwa ekibiina kya NRM mu kulonda kuno okubindabinda, baleke okukozesa obusungu anti abaganda bagamba nti ow’obusungu ayonona bibye. Wabula batunulire NRM by’ekozeko n’ebirubirirwa okusobola okutwala eggwanga mu maso. Ono yagamba nti singa abalonzi banatabikiriza ensonga, NRM yandida mussengavuddemu ng’azemu wadde nga kino ky’ekisera banakayunga okukakana besalirewo era bamanye nti NRM nene nnyo okusinga ssentebe wa NRM mu Kayunga, Moses Kalangwa Kalisa n’omubaka omukyala mu palamenti, Aidah Erios Nantaba.\nOkwogera bwati, El-Hajji Kigongo yabadde asisinkanye abakulembeze ba NRM ku mitendera egitali gimu abakola Ntenjeru North abakunganidde ku ssomero lya Namagabi SS e Kayunga mukawefube w’okusagulira Andrew Muwonge (NRM) akalulu k’entebe ya LC5 e Kayunga akabindabinda. Era nga 16th omwezi guno, banakayunga lwebasalawo eggoye kwani anatembetta disitulikiti eno ebanga erisigadde mu kisanja kino oluvanyuma lw’eyali mu ntebe eno muna NUP Ffeffeka Muhammad Sserubogo okufa nga tanabugumya nambogge mu ntebe.\nOno era yategeza nti buli kadde kaberako ebyako ekintu kyagerageranyiza ku ddini y’obuyisiramu nasaba banakayunga okukwata ensonga empolampola. “Bwetunatabikuriza ensonga, tewali wetutwala NRM wabula tulwane lutalo ku lutalo, lumu ku lumu; nga abayisiramu anti essawa y’eswala ebera yaswala n’olwekyo banakayunga muleke kukozesa busunga mu kulonda kuno, temwerabira NRM!” El-Hajji Kigongo bweyakatiriza.\nYe muna NUP, Harriet Nakwedde Kafeero yabadde mu gombolola ye Kitimbwa ng’asagula kalulu ku lw’okuna lwa ssabiti eno n’abalala okwetolola Kayunga.\nAbavuganya ku kifo kino bali mukaaga wabula ng’okuvuganya okwamanyi kuli wakati wa NRM ne NUP.\nTwakitegeddeko nti ssebakunzi w’ekibiina kya NRM, Hon. Rosemary Nansubuga Sseninde n’abakungu abatali bamu, bagumba mu Kayunga okutusanga ekibiina kifunye obuwanguzi mukulonda kuno. Era mukawefube y’omu, yasaba abakazibwa ery’abanene ba NRM e Kayunga, ssentebe Moses Kalangwa Kalisa n’omubaka Aidah Erios Nantaba okwewala okwenyigira obuterevu mu kolonda kwe Kayunga okubinda binda. Ekintu omubaka Nantaba kyeyasula omuguluka bwatyo nasalawo okuwagira Meeya Majidu Nyanzi (Indep) anti amateeka mbu gamukiriza.\nMP Ssenyonyi to send Police to 'arrest' Minister Kasaija if he refuses to appear before Cosase again


RDC Ssakwa bamuvunanye okubba Waragi, okutta omuntu mu butanwa n'okwonoona ebintu, Asindikiddwa mu kkomera - Watchdog Uganda\nOMUBAKA wa Gavumenti e Jinja Eric Ssakwa olwaleero ebintu bimwononekedde era musajja wattu lwakitegedde nti agenda kusula mu kkonmera okumala ennaku ezisoba mu 15 nga ali nabamu ku bantu baabadde asindikayo.\nKu ssawa nga musanvu ku lw’okutaano waalabissewo akasambattuko mu kibangirizi kya emu ku leediyo mu Jinja nga abasilikale ba kakiiko akatekebwawo Pulezidenti okulwanyisa obulyi bwe nguzi ne bikolwa ebitulugunya abantu akakulirwa Lt. col. Edith Nakalema bainzeeko ekifo kyonna nga bayambibwako Poliisi ye Jinja.\nOluvanyuma bano basikambuddeyo RDC Ssakwa okuva mu Leediyo ne bamukunguzza okutuuka ku kitebe kya Poliisi ekikulu e Jinja gye basanze nga Fayiro okuli emisango egimuvunanibwa yawedde dda okutegeka era ekiddiridde ne bamutwala mu kkooti e Jinja gyasanze nga omulamuzi yamulindiridde dda.\nOmulamuzi Ann Happpy Kobusingye amusomedde emisa ngo egyamugguddwako okuli Ogw’obubbi, Okutta omuntu mu butanwa saako n’okwonoona ebintu mu kiseera kyabadde akola obutebalira okutekesa ebiragiro by’omukulembeze we Ggwanga myu nkola wakati mu kawefube gwalimu okusobola okuziyiza ekirwadde kya covid 19.\nKigambibwa nti Ssakwa nga akolaganira wamu n’abakuuma ddembe baliko semaka amanyiddwa nga Charles Isanga gwe baazinduukiriza ku kadduuka ke mu budde bwe kiro ne bamukuba, okumujjako sente ze yali akoze kulwo saako n’okubba omwenge ekika kya waragi eyali atundibwa mu kaduuka ako.\nOluvanyuma Isanga yafa mu ngeri etategerekeka nga ab’enganda ze okufa kwe bakuteeka ku miggo emiyitirivu egyamukubwa Ssakwa ne basajja be, gye bagamba nti gyamuviirako omusaayi okwesiba naagwa wansi teyadda ngulu, ab’oluganda lwe kwe kusalawo okwekubira enduulu eri ab’obuyinza.\nAbantu mu Jinja abamu babadde bamaze ebbanga nga beemulugunya ku RDC Ssakwa olw’okubatulugunya, kyokka ate ekyewunyisa abalala bakira babeera bamusuuta olwe mirimu gyakola mu kitundu omuli okulwanyisa ababbi mu makkolero agali mu kibuga kye Jinja.\nAgenda kuzzibwa mu kkooti nga 13 omwezi ogujja.


bataano bakwatiddwa e buvuma lwakutiisatiisa mubaka Migadde - Radio Simba, The Best Luganda Station in the World !\nbataano bakwatiddwa e buvuma lwakutiisatiisa mubaka Migadde\nAbantu bataano bakwatiddwa poliisi mu disitulikiti y’e Buvuma ng’entabwe eva ku kibaluwa ekyalimu obubaka obutiisatiisa okutta omubaka w’ebizinga by’e Buvuma mu palamenti, Robert Migadde Ndugwa ne ssentebe w’eggombolola y’e Busamuzi Charles Ayisu.\nOmwogezi wa poliisi mu ttundutundu lya Ssezibwa, Hellen Butoto abakwate agambye nti kuliko; Ibrahim Ocheng ne Isma Nawedde nga bano bavuzi ba bodaboda, Livingstone Maka ng’ono musumba w’abalokole, Stephen Musene ne Kuliya. Butoto agambye nti Musene ne Kuliya baateebwa ku kakalu ka poliisi naye nga ku Mmande bano bazzeeyo ku poliisi ne beeyanjula.\nYategeezezza nti bano bavunaanibwa musango gwa butujju oguli ku fayiro nnamba CRB032/2019 wabula nga poliisi ekyagenda mu maaso n’okunoonyereza.\nYagambye nti nga January 17, omuntu atannategeerekeka yawa abavuzi ba bodaboda 2 ebbaasa eyalimu ebbaluwa n’abalagira okugitwala mu woofiisi ya DISO ng’ono y’akulira okunoonyereza mu disitulikiti eno.\nNga bano batuusizzaayo ebbaluwa eno, Butoto yagambye nti yasangibwa ng’erimu obubaka obw’akabi obwali butiisa okutta Migadde ne Ayisu nga beeyambisa emmundu.\n“Abakwate bano tukyabanoonyerezaako okulaba nga tuzuulira ddala amawulire agayinza okutuyamba okutuuka ku kituufu. Wabula njagala okugumya omubaka Migadde ne ssentebe Ayisu baleme kutya kuba eby’okwerinda tumaze okubinyweza,” bwe yannyonnyodde.\nEbbaluwa eno ey’emiko ebiri, yawandiikibwa David Alexander SSeruga ng’era ye yagiteekako omukono nga yagiwandiikira Stephen Musene omutuuze ku kyalo Bugabo-Nkusi mu ggombolola y’e Busamuzi mu disitulikiti y’e Buvuma.\nEbbaluwa eno era eyogera ku mmundu ssatu ezigambibwa nti zaagulibwa bweru wa ggwanga ne zikukusibwa okuyingira okuyita ku bbooda ya Uganda n’e Congo nga 27/12/2018 mbu nga zino ze zookukozesebwa okutuukiriza eky’okutta Migadde ne Ayisu.\nMulimu era omuwandiisi ng’abanja ssente z’omu ku batemu eyatta Peter Kasadha mbu ono yawebwako kitundu ng’endala zaamusuubizibwa ng’amaze okukola omulimu wadde nga ne gye buli kati eyakola omulimu ogwo abadde tafunanga zaasigalayo.\nButoto yagambye nti era poliisi enoonyereza ku kalonda yenna ali mu bbaluwa eno basobole okuzuula oba nga ddala buli kye boogerako mu bbaluwa ge mazima agatuukiridde oba bya ppa.\nThe two weeks sit down strike by non teaching staff in public Universities seems to be far from ending.\nBwe yatuukiriddwa mu maka ge ku Mmande, Omubaka Migadde yalaze okunyolwa okulaba ng’amawulire g’ebbaluwa eno yagafuna wiiki nnamba ng’eyiseeko okuva poliisi lwe yalaba ebbaluwa eno ng’emaze n’okubaako abasibe b’ekwata.\n“Nze nnali ku mirimu gyange egy’okulambula abantu bange ab’e Buvuma ku Lwokutaano ne ndyoka nfuna amawulire gano okuva kw’omu ku balonzi bange n’ambuuza oba nnali mbiwuliddeko. Nawulira kipya era kwe kukubira poliisi ne mbigibuuza. Owapoliisi yangamba nti ensonga ezo zaali za kyama era ez’obunkenke ezaali zitayinza kwogerebwa ku ssimu n’ansaba ngendeyo. Kye nakola kwe kutuukayo ne babintegeeza,” Migadde bwe yagambye.\nWabula yagategeezezza nti ye ng’omuntu talina nsonga yonna lwaki omuntu yandibadde asalawo okumutemula n’agamba nti wandibaawo abalina bye baagala okuyisaawo. Ku ky’okusaba obukuumi obw’enjawulo, Migadde yagambye nti ye wadde ng’omuntu naye ali mu kutya mu kiseera kino, agamba nti ye tawagira ye kyakuweebwa bukuumi yekka ng’omuntu omu ate ng’abalala okuli n’abantu be tebalina bukuumi.\nMu kiseera kino, amyuka RDC w’e Buvuma Juma Kigongo yagambye nti yawadde aboogerwako mu bbaluwa amagezi mu kiseera kino obutamala nga tebamaze kwekkenneenya byakwerinda mu bifo gye batambulira. Yagambye nti tebalina nakumala gagendera ku bantu babakubira masimu nga tebabamanyi nnyo n’ebibafaako.\nWabula era Kigongo yagambye nti baategeezezza ne be kikwatako ku by’okwerinda nga baagala bakole ku by’okwerinda by’abantu bano.\nNRM postpones party primaries.


Bukedde Online - Nambooze afunye obutakkaanya n'obulabirizi bw'e Mukono lwa kulengezza Bp. Ssebaggala\nGav't egenda kwewola obuwumbi 120 okubunyisa amazzi amayonjo mu byalo\nBakansala basondedde Ssajjalyabeene ssente...\nEmbeera esajjuse wakati w’omubaka wa munisipaali y’e Mukono Betty Nambooze Bakireke n’obulabirizi bw’e Mukono.\nEntabwe eva ku mubaka Nambooze okwogera ebigambo ekkanisa by'erumiriza nti bya kalebule ate nga birengezza omulabirizi James William Ssebaggala ne pulojekiti z'obulabirizi okuli amasomero.\nNambooze ng'ayogera eri abamu ku beesimbyewo ku kkaadi ya NUP ku woofiisi z'ekibiina e Mukono gye buvuddeko yalaga ng'omulabirizi Ssebaggala bwe yeekobaana ne meeya w'ekibuga Mukono ne baggala essomero lya Bishop Central ne balekawo erya Bishop West mu ngeri gy'agamba nti yalimu amawunjukira.\nOmubaka agattako nti bano tebaakoma okwo ate n'ensimbi ezisasula abasomesa oluvannyuma lw'okujja essomero lya Bishop West mu gavumenti ekkanisa n'ery'eddiza ne lifuuka lya bwannanyini nti kati bazikwatira kabbo mu kkanisa ng'agamba nti essaawa yonna lyakuggalawo ng'ensimbi eziriddukanya zibuze olwo ettaka balyegabanye mbu kuba baatandika dda n'okulitemamu ppoloti.\nMu lukiiko lw'amawulire obulabirizi bwe lwatuuzizza ku Lwomukaaga ku woofiisi z'obulabiriz nga lwakulembeddwa omuwandiisi w'obulabirizi, Rev. Canon John Ssebudde ne lwetabamu munnamateeka w'obulabirizi, Ronald Musoke ssaako ow'amawulire w'obulabiriz Derrick Kaddu, bano baalaze obutali bumativu olw'omubaka Nambooze okugufuula omugano bulijjo okulengezzanga omulabirizi mu ngeri ez'enjawulo.\nOkuva ku kkono, Provost Kagodo, omuwandiisi w'obulabirizi Ssebudde ne munnamateeka Musoke mu lukungaana lw'obulabirizi.\nSsebudde yalaze okunyolwa olw'okulaba ng'omubaka Nambooze atuuka ku ssa ery'obutawa mulabirizi kitiibwa n'okumujolonga mu ngeri eyenkanidde awo.\nOno yakulembeddemu ab'amawulire n'abalambuza amasomero gano okuli erya Bishop East ne Bishop West agaasigalawo n'alaga engeri gye basobodde okugakuuma nga gali ku mutindo ngha kati gayisiza n'abaana mu ddaala erisooka ekyali kitakyaliwo.\nEkimu ku kitundu ku ttaka ly'essomero Nambooze ly'alumiriza nti ekkanisa yalikutulamu poloti nga kati batandise n'okulisenda babeeko bye balikolerako.\nYe Provost wa Lutikko ya Firipo ne Ndereya Rev. Canon Enos Kagodo Kitto yasabye omubaka Nambooze okulaga abantu by'akoze okusinga ate okudda ku kkanisa n'omulabirizi ayogere kalebule n'okutyoboola ekikola obubi ennyo.\nMunnamateeka w'obulabirizi, Musoke yategeezezza nti wadde nga baabadde balabye nga tekyetaagisa kudda mu mubaka Nambooze olw'ebyo bye yayogedde wabula bwe byatandise okusasaanyizibwa ku mikutu gy'amawulire egy'enjawulo ne bibaako be byakoze obubi olwo kwe kusalawo bamwanukule.\nMusoke yagambye nti ssinga teyeekomeko n'agenda mu maaso n'ebigambo bye bimu, olwo baakulowooza ku ky'okukumuba mu mbuga z'amateeka olwo gasobole okubamutasaako.\nJames William Ssebaggala\nCanon John Ssebudde\nBishop East ne Bishop West\nCanon Enos Kagodo Kitto\n'Afande osaaga nze sirina gye ndaga'\nAbacongo bakyayiika mu Uganda\nPhina Mugerwa 'Masannyalaze' ali mu kattu! Ebbaala eggaddewo abamubanja ne bamutabukira


Enkuŋŋaana z’Abakristaayo abaasooka zaabangamu okuyimba, okusaba, n’okusoma Ebyawandiikibwa awamu n’okubikubaganyaako ebirowoozo. (1 Abakkolinso 14:26) Enkuŋŋaana zaffe nazo ziba bwe zityo.\nEbiyigirizibwa biva mu Bayibuli era bituyamba mu bulamu obwa bulijjo. Buli wiikendi ebibiina byonna biwuliriza Okwogera okw’eddakiika 30 okunnyonnyola engeri Ebyawandiikibwa gye bisobola okutuyamba mu bulamu bwaffe, era ne kye byogera ku biseera bye tulimu. Ffenna tukubirizibwa okugoberera mu Bayibuli zaffe ng’Ebyawandiikibwa bisomebwa. Ng’okwogera okwo kuwedde, wabaawo Okusoma “Omunaala gw’Omukuumi” okutwala essaawa emu, era ng’ab’oluganda bonna mu kibiina basobola okwenyigira mu kukubaganya ebirowoozo ku kitundu ekiba kisomebwa mu magazini y’Omunaala gw’Omukuumi. Bye tusoma mu kitundu ekyo bituyamba okugoberera obulagirizi obuli mu Bayibuli. Buli wiiki ebibiina by’Abajulirwa ba Yakuwa ebisukka mu 100,000 okwetooloola ensi yonna bisoma ekitundu kye kimu mu magazini y’Omunaala gw’Omukuumi.\nEnkuŋŋaana zituyamba okuyigiriza obulungi. Ne wakati mu wiiki tuba n’olukuŋŋaana oluyitibwa Olukuŋŋaana lw’Obulamu bw’Ekikristaayo, era lubaamu ebitundu bisatu. Olukuŋŋaana luno lwesigamiziddwa ku biba mu katabo Obulamu bw’Ekikristaayo n’Obuweereza Bwaffe ke tufuna buli mwezi. Ekitundu ekisooka eky’olukuŋŋaana luno, Ekigambo kya Katonda kya Bugagga, kituyamba okutegeera obulungi essuula za Bayibuli eziba zisomeddwa buli omu mu kibiina wiiki eyo. Ekitundu ekiddako, Buulira n’Obunyiikivu, kibaamu okulaga ebyokulabirako ebiraga engeri y’okukubaganyaamu ebirowoozo n’abantu ku Bayibuli. Wabaawo omuwabuzi atuyamba okwongera okulongoosa mu ngeri gye tusomamu ne gye twogeramu n’abantu. (1 Timoseewo 4:13) Ekitundu ekisembayo, Obulamu bw’Ekikristaayo, kiraga engeri gye tuyinza okussa mu nkola emisingi gya Bayibuli. Kibaamu okubuuza ebibuuzo n’okuddamu, era ekyo kituyamba okweyongera okutegeera Bayibuli.\nBw’onojja mu nkuŋŋaana zaffe ojja kukiraba nti Bayibuli ennyonnyolwa bulungi nnyo era ojja kuyiga ebintu bingi.—Isaaya 54:13.\nBiki by’osuubira okuwulira ng’ozze mu nkuŋŋaana z’Abajulirwa ba Yakuwa?\nKu nkuŋŋaana zaffe ezibaawo buli wiiki, luliwa lwe wandyagadde okusooka okujjamu?\nYita mu ebyo ebinaakubaganyizibwako ebirowoozo mu nkuŋŋaana ezinaabaawo mu maaso awo. Weetegereze ebyo by’onooyiga mu Bayibuli ebinaakuyamba mu bulamu bwo.


MAAMA alaajanidde abazirakisa olw'omwana we ow'emyaka omwenda, eyagongobala. Nuruh Nakimuli ow'e Gganda mu Wakiso atubidde ne mutabani we Derrick Kato Ntege, atakyasobola kutuula, kuyimirira wadde okutambula era ali mu bulumi obumusiibya n'okusula ng'akaaba.\nNtege yasindikibwa munne mu butanwa bwe baali bazannya omwezi oguwedde n'agwa ku kyuma ekyamumenya eggumba ly'omu kisambi, mu vviivi n'olubiriizi. Abadde ajjanjabirwa mu ddwaaliro e Mulago gye baamuteerako ekiseminti.\nBaakasaasaanya 500,000/- era mu kiseera kino Nakimuli agamba nti ssente zimuweddeko, abaana be abalala tebakyasoma ate ne bba yamulekawo.\nAbasawo baamutegeezezza nti omwana okuteekebwamu ebyuma alina okusasula 3,000,000/-, kwe kusaba alina obuyambi amufunire ku ssimu 0774846263.\nOmwami yansuulawo ate n''omwana andwaddeko - ''Munnyambe''